Fia Nu Viwòwo Ðe Nèʋã Ŋu Kpɔa? Yosef Nɔviwo Ʋã Ŋui\nGBE BUBU Afrikaans Albanian Amharic Arabic Armenian Azerbaijani Bicol Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Greek Haitian Creole Hiligaynon Hindi Hungarian Igbo Iloko Indonesian Italian Japanese Korean Latvian Lithuanian Malagasy Moore Myanmar Norwegian Ossetian Persian Polish Portuguese Quechua (Bolivia) Romanian Sepedi Serbian Sesotho (Lesotho) Setswana Silozi Slovak Slovenian Spanish Sranantongo Swahili Swedish Tagalog Telugu Thai Tsonga Turkish Ukrainian Vietnamese Xhosa Zulu\nNA MÍAƑO nu tso nu si ŋuʋaʋã nye la ŋu. Ðe wòsesẽ na wò kpɔ be nàlɔ̃ ame aɖe ƒe nya le esi ame bubuwo gblɔna be enye ame nyui, edze ɖeka, alo eƒe tagbɔ ɖa ta? *— Esiae dzɔna ne èle ŋu ʋãm ame aɖe.\nNe dzilawo lɔ̃a ɖevi aɖe ƒe nya gbɔ wu bubuawo la, esia ate ŋu ana ŋuʋaʋã nanɔ aƒea me. Biblia ƒo nu tso ƒome aɖe si me ŋuʋaʋã he kuxi gã aɖe vae ŋu na mí. Na míakpɔ xaxa si esia he vae kple nu si míate ŋu asrɔ̃ tso nu si dzɔ me la ɖa.\nYosef ye nye Yakob viŋutsu 11 lia, eye Yosef tɔviwo nɔ ŋu ʋãmee. Ènya nu si taea?— Nu si tae nye be wo fofo Yakob lɔ̃a Yosef ƒe nya gbɔ wu. Le kpɔɖeŋu me, Yakob tɔ awu ʋlaya nyui aɖe na Yosef. Yakob lɔ̃ Yosef vevie “elabena edzii le eƒe amegãkuku me,” eye eyae nye srɔ̃a lɔlɔ̃a Raxel ƒe vi gbãtɔ.\nBiblia gblɔ be, ‘esi Yosef nɔviwo kpɔ bena, yewo fofo lɔ̃nɛ wu yewo katã la, wolé fui.’ Emegbe Yosef gblɔ na eƒe ƒomea gbe ɖeka be yeku drɔ̃e be wo katã wobɔbɔ na ye, eye ye fofo ŋutɔ hã nɔ eme. Biblia gblɔ be “nɔviawo ʋã ŋui,” eye fofoa gɔ̃ hã ka mo nɛ ɖe drɔ̃e ma si wògblɔ be yeku la ta.—1 Mose 37:1-11.\nLe ɣeyiɣi aɖe megbe, esime Yosef xɔ ƒe 17 la, nɔviaŋutsuawo nɔ ƒomea ƒe alẽwo kple gbɔ̃wo dzi kpɔm le teƒe aɖe si didi kilometa geɖe. Eya ta Yakob dɔ Yosef ɖa be wòayi aɖakpɔ ɖa be nɔviawo fɔ nyuie hã. Ènya nu si wo dometɔ akpa gãtɔ di be yewoawɔ esi wokpɔe wògbɔnaa?— Wodi be yewoawui! Gake wo dometɔ eve siwo nye Ruben kple Yuda ya medi be woawui o.\nEsi asitsala aɖewo tso eme va yina Egipte la, Yuda gblɔ be: “Mina míatsɔe adzra.” Wolɔ̃ ɖe edzi eye wodzra Yosef. Emegbe wowu gbɔ̃tsu aɖe, eye wotsɔ ʋua sisi ɖe Yosef ƒe awu ʋlaya la me. Esi wotsɔ awu ʋlaya la fia wo fofo emegbe la, efa avi gblɔ be: ‘Lã wɔdã aɖe vuvu Yosef!’—1 Mose 37:12-36.\nLe ɣeyiɣi aɖe megbe la, Yosef va kpɔ amenuveve le Egipte fia Farao gbɔ. Nu si tae nye be Mawu kpe ɖe Yosef ŋu wòte ŋu ɖe drɔ̃e eve aɖewo siwo Farao ku la gɔme nɛ. Drɔ̃e gbãtɔ la ku ɖe nyinɔ dami adre kple nyinɔ lédɔ adre ŋu. Evelia ku ɖe nuku ƒe ta adre siwo do ku henyo kple nuku ƒe ta adre siwo medo ku o la ŋu. Yosef gblɔ be drɔ̃e eveawo siaa fia be agblemenuwo anyo ƒe adre, eye emegbe dɔ ato ƒe adre. Farao de dɔ asi na Yosef be wòaxɔ ŋgɔ ne woaƒo nuɖuɖuwo nu ƒu le ƒe siwo me nuwo anyo la me atsɔ adzra ɖo ɖe dɔwuamea ŋu.\nEsi dɔ va to la, nuɖuɖu va hiã Yosef ƒe ƒometɔ, siwo nɔ teƒe aɖe si didi kilometa geɖe la. Le esia ta Yakob dɔ Yosef nɔviŋutsu tsitsi ewoawo ɖe Egipte be woaɖaƒle nuɖuɖu. Wova do ɖe Yosef ŋkume, gake womekpɔe dze si o. Gbã la, Yosef meɖe eɖokui fia nɔviawo o, edo wo kpɔ, eye wòkpɔe be eve wo be yewomewɔ nu ɖe ye ŋu nyuie o. Emegbe Yosef gblɔ ame si wònye la na wo. Wokpla asi kɔ na wo nɔewo eye wokpɔ dzidzɔ ale gbegbe!—Mose ƒe Agbalẽ Gbãtɔ ta 40 va se ɖe ta 45.\nNu kae nàte ŋu asrɔ̃ tso ŋuʋaʋã ŋu le Biblia me ŋutinya sia me?— Ŋuʋaʋã ate ŋu ahe kuxi sesẽwo avae, ate ŋu ana ame nadi be yeawɔ nu vevi ye nɔvi kpamkpam gɔ̃ hã! Na míaxlẽ Dɔwɔwɔwo 5:17, 18 kple Dɔwɔwɔwo 7:54-59 ne míakpɔ nu si ŋuʋaʋã na amewo wɔ ɖe Yesu ƒe nusrɔ̃lawo ŋu ɖa.— Esi míexlẽ mawunyakpukpui siawo vɔ la, èkpɔ nu si tae wòle be míakpɔ nyuie le ŋuʋaʋã ŋu ɖoa?—\nYosef nɔ agbe xɔ ƒe 110. Edzi viwo, eye viawo hã dzi tɔgbuiyɔviwo nɛ, emegbe tɔgbuiyɔviawo hã dzi tɔgbuitɔgbuiyɔviwo nɛ. Míate ŋu aka ɖe edzi be Yosef fia wo zi geɖe be woalɔ̃ wo nɔewo, eye woaganɔ ŋu ʋãm o.—1 Mose 50:22, 23, 26.\n^ mm. 2 Ne èle nyati sia xlẽm na ɖevi aɖe la, fli kpui siawo tɔgbi aɖo ŋku edzi na wò be ele be nàtɔ vie ahaɖe mɔ na ɖevia be wòagblɔ eƒe susu.\n○ Nu kae ŋuʋaʋã nye?\n○ Nu kae ŋuʋaʋã na Yosef nɔviŋutsuwo wɔ?\n○ Nu ka tae Yosef tsɔ nɔviaŋutsuwo ƒe vodadawo ke wo ɖo?\n○ Nu kae míate ŋu asrɔ̃ tso ŋutinya sia me?


Nu Siwo Nana Ƒomewo Kpɔ Dzidzedze—Ame Si Nènye\nGBE BUBU Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Bengali Bislama Boulou Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombia Tokunɔgbe Croatian Czech Danish Douala Drehu Dutch Efik Estonian Eŋlisi Eʋegbe Fijian Finnish Franse Georgian German Germany Tokunɔgbe Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (Ɣi) Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Luganda Luvale Macedonian Macua Malagasy Malay Malayalam Maltese Mambwe-Lungu Marathi Mauritian Creole Mbunda Mexico Tokunɔgbe Mongolian Myanmar Ndebele (Zimbabwe) Nepali Norwegian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Punjabi Quebec Tokunɔgbe Quechua (Bolivia) Quichua (Chimborazo) Quichua (Imbabura) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tshiluba Tshwa Tsonga Turkish Tuvaluan Twi Ukrainian Urdu Uzbek Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nNe ame si nènye le vevie na wò la, àte ŋu anɔ te ɖe nɔnɔme sesẽwo nu\nMenye wò ŋkɔ kple wò dzedzeme koe fia ame si nènye o. Nu siwo nu nènɔa agbe ɖo, wò dzixɔsewo kple nɔnɔme si le asiwò hã le eme. Le nyateƒe me la, nu sia nu si ɖɔ ame si nènye le gota kple ememe ye fiaa ame si nènye.\nNe ame si nènye le vevie na wò la, àlé nu siwo dzi nèxɔ se la me ɖe asi eye màɖe mɔ hawòtiwo nanɔ nu ɖom na wò o.\n“Ame geɖe le abe amewɔwɔe siwo le fiasewo me ene. Menye woawo ŋutɔwoe tia woƒe nudodowo o; amewoe tia awuawo eye wodonɛ na wo.”—Adrian.\n“Mesrɔ̃ ale si matɔ afɔ to awɔ nu si nyo ne ewɔwɔ sesẽ nam gɔ̃ hã. Ne meɖe dzi ɖi le xɔ̃nye siwo dea bubu nu siwo nu menɔa agbe ɖo ŋu dome la, mekpɔnɛ be wonye xɔlɔ̃ nyuiwo nam.”—Courtney.\nBIBLIA ƑE MƆFIAME: “Midzudzɔ agbenɔnɔ ɖe nuɖoanyi sia ƒe nɔnɔme nu, ke boŋ mitrɔ miaƒe nɔnɔme to miaƒe tamesusu wɔwɔ yeyee me.”—Romatɔwo 12:2.\nBu ame si ƒomevi nènye fifia kple ame si nèdi be yeava nye la ŋu to ŋugbledede le nu siwo nèwɔna nyuie, nu siwo me nègbɔdzɔ le kple nu siwo dzi nèka ɖo la ŋu me. Mɔ nyui aɖe si dzi nàto awɔ esiae nye be nàɖo biabia siwo gbɔna la ŋu.\nNu siwo nèwɔna nyuie: Nu kawo mee mebi ɖo? Nu kawo mee medoa vevie le? (Le kpɔɖeŋu me: Ðe menɔa game dzia? Ðe meɖua ɖokuinye dzia? Ðe medoa vevie dɔa? Ðe menyoa dɔmea?) Nu nyui kawoe mewɔna?\nAÐAŊUÐOÐO: Ðe wòsesẽ na wò be nàde dzesi nu nyui siwo nèwɔnaa? Ke bia dziwòla alo xɔ̃wò aɖe si dzi nèka ɖo wòagblɔ nu siwo nèwɔna nyuie kple nu siwo me wodzena le la na wò.\nBIBLIA ƑE MƆFIAME: “Ame sia ame nadzro eya ŋutɔ ƒe nuwɔnawo me kpɔ, ekema akpɔ susu si ta wòatso aseye le eya ŋutɔ ɖokui ɖeɖe ŋu, ke menye le eɖokui tsɔtsɔ sɔ kple ame bubu me o.”—Galatiatɔwo 6:4.\nNu siwo me nègbɔdzɔ le: Nye nɔnɔme ka ŋue wòhiã be magatrɔ asi le? Ɣeyiɣi kawoe wòate ŋu anɔ bɔbɔe be mana ta le tetekpɔwo me? Nu kawo mee wòahiã be magaɖu ɖokuinye dzi le wu?\nBIBLIA ƑE MƆFIAME: “Ne míegblɔna be, “Nu vɔ̃ mele mía ŋu o” la, ekema míele mía ɖokuiwo flum.”—1 Yohanes 1:8.\nNu siwo dzi nèka ɖo: Mɔfiame kawo nue menɔa agbe ɖo, eye nu ka tae? Ðe mexɔ Mawu dzi sea? Nu kawoe na meka ɖe edzi be eli? Nu kawoe mebuna be womesɔ o, eye nu ka tae? Nu kawoe mele mɔ kpɔm na be woadzɔ le etsɔme?\nBIBLIA ƑE MƆFIAME: “Tamebubuŋutete adzɔ ŋuwò, eye nugɔmesese akpɔ tawò.”—Lododowo 2:11.\nAme Kae Menye?\nNe ènya wò nɔnɔme nyuiwo, nu siwo me nèsẽ ŋu le, nu siwo me nègbɔdzɔ le kple wò taɖodzinuwo nyuie la, akpe ɖe ŋuwò nàwɔ nu si sɔ ne woƒo nya ɖe nuwò.\nNu Siwo Nana Ƒomewo Kpɔa Dzidzedze—Ame Si Nènye


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\n‘ƑOMEDODO kae le Kristotɔ kple xexemenunyala dome? alo amesi doa vlo nyateƒea, kple amesi ɖɔnɛ ɖo hefianɛ dome? Ðekawɔwɔ kae le Suku kɔkɔ kple Sɔlemeha la dome?’ Ƒe alafa evelia kple etɔ̃lia M.Ŋ. me nuŋlɔla Tertullian ye bia gbetɔamenya siawo. Eva nye “Sɔlemehaa ƒe ŋutinya kple nufiafia siwo wofia le eŋɔlime la ƒe akpa gãtɔ ŋlɔla xɔŋkɔwo dometɔ ɖeka.” Enya nu tso mawusubɔsubɔ ƒe ŋutinya ɖesiaɖe kloe ŋu.\nÐewohĩ nusi wotsɔ nya Tertullian nyuie wue nye eƒe nya siwo trɔ gbo gake henye nyateƒe la gbɔgblɔ, si dometɔ aɖewo enye esiawo be: “Mawu lolona ŋutɔ, ne Ele sue.” “Ele be woaxɔ [Mawu Vi ƒe kua] dzi ase godoo elabena enye bometsinya.” “Woɖi [Yesu] eye wòfɔ ake; kakaɖedzi le eŋu, elabena manya wɔ o.”\nNu geɖe ku ɖe Tertullian ŋu siwo wɔ mo yaa wu eƒe nyagbɔgblɔwo ko. Togbɔ be eɖo tame be yeƒe agbalẽwo naʋli nyateƒea ta ahado sɔlemehaa kple eƒe nufiafiawo ɖe dzi hã la, eva do vlo nyateƒea boŋ. Akpa vevi si wòwɔ le Kristodukɔa me la va zu nufiafia si dzi nuŋlɔla siwo kplɔe ɖo tu Mawuɖekaetɔ̃ nufiafiaa ɖo. Be míase alesi esia dzɔe me nyuie la, mina míalé ŋku ɖe Tertullian ŋu vie gbã.\n“Eƒe Nyawo Metia Ame O”\nNu ʋɛ aɖe ko wonya le Tertullian ƒe agbenɔnɔ ŋu. Agbalẽnyala geɖe lɔ̃ ɖe edzi be wodzii le ƒe 160 M.Ŋ. me lɔƒo le Carthage, le Dziehe Afrika. Anɔ eme be enya agbalẽ nyuie eye wònya xexemenunyala xɔŋkɔ siwo nɔ anyi le eŋɔlime la nyuie. Nusi anya na Kristotɔnyenye nyo eŋu enye alesi amesiwo gblɔna be Kristotɔwoe yewonye la lɔ̃na faa be yewoaku ɖe woƒe xɔse ta. Ebia le Kristotɔwo ƒe xɔsetaku ŋu be: “Amekae li si ne ede ŋugble le eŋu la meʋãnɛ be yeaku nusi gbɔ wotso me akpɔ o? amekae li ne eku eme vɔ̃ la maxɔ míaƒe nufiafia o?”\nEsi Tertullian zu amesi bua eɖokui Kristotɔe megbe la, eva zu nuŋlɔla bibi aɖe si gblɔa nyawo kpokploe, eye wowɔa dɔ ɖe ame dzi ŋutɔ. Agbalẽ si nye The Fathers of the Church gblɔ be: “Ŋutete aɖe si mebɔ ɖe mawunyaŋununyalawo dome o lae le esi. Eƒe nyawo metia ame o.” Agbalẽnyala aɖe gblɔ be: “Nya kpuiwo gbɔgblɔ ma Tertullian wu nyafɔkpe legbewo zazã eye eƒe nya kpuiawo gɔme nyasena wu eƒe numeɖeɖewo. Ðewohĩ esia tae woyɔa eƒe nyawo edziedzi evɔ womeyɔa eƒe nya legbewo ya edziedzi o.”\nLe Kristotɔnyenye Taʋiʋli Me\nTertullian ƒe nuŋɔŋlɔ si xɔ ŋkɔ wu enye Apology, si wobuna be enye amesiwo gblɔna be Kristotɔwo yewonye la taʋligbalẽ wɔdɔɖeamedzi si ƒo ɖesiaɖe ta dometɔ ɖeka. Woŋlɔe le ɣeyiɣi si nuvlowɔha aʋatsodzixɔselawo dzea Kristotɔwo dzi edziedzi la me. Tertullian va ʋli Kristotɔ siawo ta hetsi tre ɖe bometsinu siwo wowɔna ɖe wo ŋu ŋuti. Egblɔ be: “[Tsitretsiɖeŋulawo] susuna be Kristotɔwo gbɔe afɔku kple dzɔgbevɔ̃e ɖesiaɖe si vaa amewo dzi la tso. . . . Ne Nile-tɔsisi la metsa ɖo agblewo dzi o, ne yame ƒe nɔnɔme metrɔ o, ne anyigba ʋuʋu, dɔ to, dɔvɔ̃ do la—wogblɔna enumake be: ‘Mitsɔ Kristotɔawo na dzatawo!’ ”\nTogbɔ be wotsɔa nya ɖe Kristotɔwo ŋu edziedzi be womewɔa nuteƒe na Dukɔa o hã la, Tertullian dze agbagba be yeaɖee afia be woawoe nye dumevi siwo dzi woaka ɖo wu le nutoa me. Esi wòhe eƒe tsitretsiɖeŋulawo ƒe susu yi agbagba siwo nugbeɖolawo dze be yewoamu dziɖuɖua dzi megbe la, ena wonya be trɔ̃subɔlawoe amesiawo nye ke menye Kristotɔwoe o. Tertullian na wonya be ne wowu Kristotɔwo la, Dukɔa ŋue nu gblẽ le boŋ.\nTertullian ƒe agbalẽ bubuwo ƒo nu tso Kristotɔ ƒe agbenɔnɔ ŋu. Le kpɔɖeŋu me, le eƒe agbalẽ si nye On the Shows (Modzakaɖeɖe) me la, Tertullian xlɔ̃ nu ku ɖe modzakaɖeƒe aɖewo, trɔ̃subɔla ƒe fefewo kple fefewɔƒe aɖewo dede ŋu. Anye be haa me tɔ yeye aɖewo mekpɔ vovototo aɖeke le Biblia sɔsrɔ̃ ƒe kpekpe kple trɔ̃subɔlawo ƒe fefewɔƒewo dede dome o. Le Tertullian ƒe agbagbadzedze be yeana woabu tame ayi ŋgɔ me la, eŋlɔ be: “Ŋunyɔnu ka gbegbe enye esi wònye be woatso le Mawu ƒe gbedoxɔ me ayi abosam tɔ me—atso gbɔgbɔmedɔwɔnawo gbɔ ayi lãnuwɔƒe.” Egblɔ be: “Nuwɔna si nètsri la, mele be nàɖo to wo o.”\nEdo Vlo Nyateƒe la Esime Wòle Eta Ʋlim\nTertullian dze eƒe nyati si ƒe tanyae nye Against Praxeas (Tsitretsitsi ɖe Praxeas Ŋu) gɔme be: “Abosam tsi tre ɖe nyateƒea ŋu hexe mɔ ɖe enu le mɔ geɖe nu. Ɣeaɖewoɣi la eƒe tameɖoɖoe nye be yeato nyateƒea taʋiʋli me atsrɔ̃e.” Womenya amesi tututu Praxeas nye le nyati sia me o, gake Tertullian tsɔ nya ɖe eƒe nufiafia si ku ɖe Mawu kple Kristo ŋu la ŋu. Ebu Praxeas be enye Satana ƒe dɔtsɔla si le agbagba dzem be yeagblẽ Kristotɔnyenye me le adzame.\nNya vevi aɖe si fɔ ɖe te le amesiwo bu wo ɖokui Kristotɔwo dome ɣemaɣie nye ƒomedodo si le Mawu kple Kristo dome. Esesẽ na wo dometɔ aɖewo, vevietɔ amesiwo tso Hela, be woada asi ɖe Mawu ɖeka dzixɔse kple akpa si Yesu wɔ abe Xɔla kple Ðela ene la dzi. Praxeas te kpɔ be yeakpɔ woƒe kuxia gbɔ to wo fiafia me be ɖeko Yesu nye Fofo la ƒe ɖeɖefia bubu ale be vovototo aɖeke mele Fofo la kple Vi la dome o. Nufiafia sia, si woyɔ be modalism (ame etɔ̃ ƒe ɖekanyenye), gblɔ be Mawu ɖe eɖokui fia “abe Fofo la ene le Nuwɔwɔ kple Sea tsɔtsɔ na me, abe Vi la ene le Yesu Kristo me, eye abe Gbɔgbɔ Kɔkɔe la ene le Kristo ƒe dziƒoyiyi megbe.”\nTertullian ɖee fia be Ŋɔŋlɔawo gblɔ vovototo si le Fofo la kple Vi la dome eme kɔ nyuie. Le nya yɔyɔ tso Korintotɔwo I, 15:27, 28 megbe la, ena wose egɔme be: “Ehiã be—Amesi tsɔ (nuwo katã) de ame te, kple Amesi te wotsɔ wo dee la—nanye Ame vovo eve.” Tertullian he susu yi Yesu ŋutɔ ƒe nya dzi be: “Fofo, amesi lolo wum.” (Yohanes 14:28) Ezã Hebri Ŋɔŋlɔawo ƒe akpa aɖewo, abe Psalmo 8:6 ene, tsɔ ɖe alesi Biblia la ɖɔ Vi la be “ebɔbɔ ɖe anyi wu” la fia. Tertullian ƒo eta be: “Eyata Fofo la to vovo tso Vi la gbɔ eye wòlolo wu Vi la. Zi alesi Amesi dzi vi nye ame ɖeka, eye Amesi wodzi hã nye ame bubu la; nenema kee Amesi dɔ ame la nye ame ɖeka, eye Amesi wodɔ hã nye ame bubu; eye nenema kee, Amesi wɔ nuwo nye ame ɖeka, eye Amesi dzi woto wɔ nuwo hã nye ame bubu.”\nTertullian bu Vi la be ele Fofo la te. Ke hã le eƒe agbagbadzedze me be yeatsi modalism nu la ‘esusu wu nusi woŋlɔ ɖi.’ (Korintotɔwo I, 4:6) Esi Tertullian di be yeato nufiafia bubu dzi aɖo kpe Yesu ƒe mawunyenye dzi la, eto “nu ɖeka le ame etɔ̃ me” ƒe mɔnu aɖe vɛ vodadatɔe. Le nukpɔsusu sia zazã me la, etee kpɔ be yeafia be Mawu, Via, kple gbɔgbɔ kɔkɔea wonye ame vovovo etɔ̃ siwo le Mawu ɖeka me. Ale Tertullian va zu ame gbãtɔ si zã Latingbe me nya si wozãna na “mawuɖekaetɔ̃” la si nye Fofo la, Vi la, kple gbɔgbɔ kɔkɔe la.\nNɔ Ŋudzɔ ɖe Xexenunyawo Ŋu\nAleke Tertullian wɔ te ŋu to “nu ɖeka le ame etɔ̃ me” ƒe nufiafiaa vɛ? Ŋuɖoɖoa dze le nɔnɔme bubu si wɔ mo yaa le Tertullian ŋu me—si nye eƒe nukpɔsusu le xexemenunya ŋu. Tertullian yɔ xexemenunya be “amewo kple ‘gbɔgbɔ vɔ̃wo ƒe nufiafiawo.’ ” Eƒo nu tsi tre ɖe xexemenunya zazã atsɔ aɖe Kristotɔwo ƒe nyateƒea gɔme ŋu gaglã. Egblɔ be: “Miƒo asa na agbagba ɖesiaɖe si woadze be woatsɔ Stoa, kple Plato ƒe nufiafiawo, kple glãkahehe agblẽ Kristotɔnyenye mee.” Ke hã Tertullian ŋutɔ zã xexemenunya zi geɖe le afisi wòsɔ kple eya ŋutɔ ƒe nukpɔsusuwo le.—Kolosetɔwo 2:8.\nNumekugbalẽ aɖe gblɔ be: “Mawuɖekaetɔ̃ ŋuti nunya bia be woazã Helatɔwo ƒe nukpɔsusu kple ɖoɖo si me wobua nuwo ɖo atsɔ aɖoe anyi.” Eye agbalẽ si nye The Theology of Tertullian (Tertullian ƒe Mawuŋutinunya) gblɔ be: “Senyawo kple xexemenunya tsakatsaka aɖaŋutɔe ye na Tertullian te ŋu ɖo mawuɖekaetɔ̃ nufiafia gɔme anyi ɖe mɔ aɖe nu eye togbɔ be kpɔtsɔtsɔwo le eŋu eye mede blibo o hã la, wonɔ te ɖe edzi gafɔ nufiafiaa ɖe te le Nicaea Aɖaŋuɖotakpekpea me.” Eyata Tertullian ƒe mɔnua—si nye ame etɔ̃ le mawu ɖeka me—wɔ akpa vevi aɖe le mawusubɔsubɔ me vodada kaka ɖe Kristodukɔa me me.\nTertullian tsɔ nya ɖe ame bubuwo ŋu be wonɔ nyateƒea dome gblẽm esime wonɔ agbagba dzem be woaʋli eta. Gake, nukutɔe la, eya ŋutɔ hã wɔ vodada ma esi wòtsaka Biblia me nyateƒea si tso Mawu ƒe gbɔgbɔ me la kple amegbetɔwo ƒe xexemenunya. Eyata mina míatsɔ dzi blibo awɔ ɖe Ŋɔŋlɔawo me nuxlɔ̃ame si nye be míatsi tre ɖe ‘toɖoɖo beblegbɔgbɔwo kple gbɔgbɔ vɔ̃wo ƒe nufiafia’ ŋu la dzi.—Timoteo I, 4:1.\n[Nɔnɔmetata siwo le axa 29, 30]\nTertullian tsi tre ɖe xexemenunya ŋu gake zãe tsɔ do eya ŋutɔ ƒe nukpɔsusuwo ɖe ŋgɔ\nPages 29 and 30: © Cliché Bibliothèque nationale de France, Paris\nKristotɔ vavãwo ƒoa asa na Biblia me nyateƒea tsakatsaka kple amegbetɔ ƒe xexemenunya\nƉoe Ɖe Amewo Ɖoe Ɖe Amewo Tertullian ƒe Nɔnɔme Wɔmoya La\nw02 5/15 axa 29-31


Gbetakpɔxɔ—Tata Si Míesrɔ̃na | August 2002\nGBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese Zulu\nÐe Abel nya be lã ƒe vɔsa hiã hafi Mawu nakpɔ ŋudzedze ɖe ame ŋua?\nBiblia me nuŋlɔɖi si ku ɖe Kain kple Abel ƒe vɔsasa ŋu le kpuie ŋutɔ. Míexlẽ le Mose I, 4:3-5 be: “Esia megbe la eteƒe medidi o, Kain tsɔ agblemenu aɖewo wɔ vɔsae na Yehowa. Habel hã tsɔ eƒe lãwo ƒe ŋgɔgbevi, siwo dami la ƒe ɖewo vɛ. Eye Habel kple eƒe nunana dze Yehowa ŋu; ke Kain kple eƒe nunana ya medze eŋu o.”\nWomegblɔ le Biblia me be Yehowa na vɔsawo alo vɔsa si ƒomevi adze eŋu ŋuti nyatakakawo koŋ do ŋgɔ na nudzɔdzɔ sia o. Eyata edze ƒã be Kain kple Abel ŋutɔwoe tia nusiwo woatsɔ asa vɔae. Woxe mɔ na wo be woagayi ɖe wo dzilawo ƒe Paradiso-ƒe gbãtɔa me o; nuvɔ̃ me tsonu va te ŋusẽkpɔkpɔ ɖe wo dzi; eye woɖe ɖe aga tso Mawu gbɔ. Nuvɔ̃me kple nublanuitɔ siwo wonye anya na wose le wo ɖokui me be ehiã be yewoatrɔ ɖe Mawu ŋu be wòakpe ɖe yewo ŋu. Nu nana Mawu anya nye nusi wowɔ kple lɔlɔ̃nu faa be Mawu nakpɔ ŋudzedze ɖe yewo ŋu.\nAbe alesi wova dzɔe ene la, Mawu xɔ Abel ƒe nunana gake mexɔ Kain tɔ ya o. Nukata? Ðe wòanye be Abel tsɔ nu nyuitɔ la na eye Kain ya menae oa? Míate ŋu agblɔe kakaɖedzitɔe be nya ku ɖe nusi tɔgbe wona la ŋu o, elabena womegblɔ nusi nyo kple esi menyo o la na wo dometɔ aɖeke. Ke hã anye be evea sia nyo. Le Se si Yehowa va na Israel-dukɔa emegbe me la, menye lãwo kple lã ƒe akpawo koe vɔ siwo dzea eŋu la lɔ ɖe eme o ke elɔ nuku siwo womè, lubablawo, wɔ memee, numèmewo, kple wein hã ɖe eme. (Mose III, 6:19-23; 7:11-13; 23:10-13) Eme kɔ be menye nusiwo Kain kple Abel tsɔ na ɖeɖee na Mawu xɔ ɖeka hegbe evelia o.—Tsɔe sɔ kple Yesaya 1:11; Amos 5:22.\nƑe alafa geɖe megbe la, apostolo Paulo gblɔ be: “Le xɔse me Abel tsɔ numeme, si nyo wu Kain tɔ la, na Mawu, nusi me woto ɖi ɖase nɛ be, ame dzɔdzɔe wònye; elabena Mawu ɖi ɖase le eƒe nunanawo ŋuti.” (Hebritɔwo 11:4) Eyata Abel ƒe xɔse tae Mawu bui ame dzɔdzɔe ɖo. Gake nuka dzixɔsee? Eyae nye ŋugbe si Yehowa do be yeana Dzidzimevi si ‘agbã ta na da la’ ahagbugbɔ ŋutifafa kple blibodede si me ameƒomea nɔ tsã la aɖo eteƒe la dzixɔxɔse. Nya si wogblɔ be ‘woaɖu afɔkpodzi na’ Dzidzimevia anya na Abel bui be ahiã be woasa vɔ si me woakɔ ʋu ɖi le. (Mose I, 3:15) Aleke kee wòɖale o, nya lae nye be xɔse si Abel ɖe fiae na eƒe ‘numemea nyo wu Kain tɔ.’ Susu sia ke tae wogbe Kain ɖo, menye le esi wòtsɔ nunana si tɔgbe mesɔ o na ta o, ke boŋ le esi xɔse menɔ esi o abe alesi eƒe nuwɔna ɖee fia ene tae. Yehowa na eme kɔ na Kain be: “Ne èwɔ nyui la, wò ŋku me akɔ.” (Mose I, 4:7) Mawu megbe Kain le ŋudzedze makpɔmakpɔ ɖe eƒe nunana ŋu ta o. Ke boŋ ‘esi eƒe dɔwɔwɔwo vɔ̃ɖi’—si me dziku, fuléle, kple mlɔeba amewuwu nɔ—tae Mawu gbe Kain ɖo.—Yohanes I, 3:12.\nw02 8/1 axa 28\nAlesi Aʋatsodzixɔse Kpɔ Ŋusẽ Ðe Amewo ƒe Agbe Dzii\nÐe Aʋatsodzixɔsewo Kpɔa Ŋusẽ Ðe Wò Agbe Dzia?\n‘Mawu ƒe Nya la Sẽa Ŋu’\nNɔ Mawu Ƒe Dziɖuɖu Te Nuteƒewɔwɔtɔe\n“Mawu Ƒe Nu Dzɔtsuwo” Ʋãa Mí\nYoga Kamedede Dzro Koe loo alo Nu Bubu aɖe Kpe Ðe Eŋua?\nMetsi Eye Agbe Sum Nyuie\nKutrikuku Ɣekaɣie Yehowa Ðoa Eteƒe?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2002\nGBETAKPƆXƆ—TATA SI MÍESRƆ̃NA August 2002


Dzotsila Si Mele Dɔ Me O Ðe Amewo Ƒe Agbe Le Teƒe Aɖe Si Gogo Paris Le France\nGBE BUBU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Basque Bicol Bislama Catalan Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fante Finnish Franse Georgian German Greek Haitian Creole Hebrew Hiligaynon Hungarian Icelandic Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kongo Korean Krio Latvian Lithuanian Malagasy Malay Malayalam Mingrelian Myanmar Nahuatl (Central) Ndebele (Zimbabwe) Norwegian Oromo Persian Polish Portuguese Portuguese (Portugal) Punjabi Rarotongan Romanian Russian Samoan Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Tigrinya Tlapanec Totonac Tsonga Turkish Tzeltal Tzotzil Ukrainian Umbundu Urdu Valencian Vezo Xhosa Zapotec (Isthmus) Zulu\nDzotsila Si Mele Dɔ Me O Ðe Amewo Ƒe Agbe\nLe Kwasiɖa, January 5, 2014 la, Serge Gerardin le bɔs me yina Yehowa Ðasefowo ƒe takpekpe aɖe le teƒe aɖe si gogo Paris le France, esi afɔku dziŋɔ aɖe dzɔ. Egblɔ be: “Ʋu aɖe lɔ kpe siwo woɖo ɖe ana to eye wòdzo yi yame va lɔ ana, eye ʋua trɔ ta bu helé dzo.”\nSerge nye dzotsila ƒe 40 kple edzivɔe nye ema. Esi wònye dzotsilawo ƒe amegãe wònye ta la, etso kpla na kpekpeɖeŋu ameawo. Egblɔ be: “Togbɔ be míaƒe ʋua to mɔa ƒe akpa kemɛ hã la, mena míaƒe ʋukula tɔ eye meƒu du yi ʋu si le bibim la gbɔ.” Serge se ameawo nɔ ɣli dom be: “Mixɔ nam! Mixɔ nam!” Egblɔ be: “Medo kotu bla kɔla ɖe edzi, dzotsinu aɖeke menɔ ŋunye o. Gake ɣli mawo sese na megblɔ na ɖokuinye be woagate ŋu aɖe ame aɖe ƒe agbe kokoko!”\nEsi Serge zɔ ƒo xlã ʋua la, ekpɔ ʋua me nɔla aɖe si tɔtɔ le eɖokui me eye wòkplɔe yi teƒe aɖe si wòanɔ dedie le. Serge gblɔ be: “Egblɔ nam be ame eve bubuwo gale ʋua me. Ʋu gbogbo aɖewo va tɔ ɖi. Gake ale si dzoxɔxɔa nu sẽ kple ale si dzoa le lélem vlavlavla ta la, ame aɖeke mete ŋu le ʋua gogom o.”\nAgbatsɔʋu gãwo kula geɖewo va kple woƒe dzotsinuwo. Serge gblɔ na wo be wonefiã dzotsinuawo katã ɖe ʋua me, eye esia wɔe be dzoa tɔ sẽe. Ʋukula la xaxa ɖe ʋua te. Eya ta Serge kple ame siwo va tɔ woƒe ʋuwo ɖi la kɔ ʋua yi dzi eye wohe ʋukulaa do go le eme yi da ɖe afi si wòanɔ dedie le.\nSerge gblɔ be: “Dzoa lé zi ɖeka vla!” Gake egasusɔ ame ɖeka le ʋua me. Ʋua ƒe zikpuiŋuka lée ɖi, eƒe ta trɔ gbo. Kasia dzotsila bubu si mele dɔ me o hã va do, edo awu si dzokekedolawo dona ɖe awu dzi. Serge gblɔ be: “Meɖe eme nɛ be ʋua le wówo ge, eya ta míeɖoe be míalé amea ƒe alɔ ahee le ʋua me, eye míewɔe nenema hã.” Mede miniti ɖeka hafi ʋua wó kpoo o.\nEsi dzotsilawo kple atikewɔlawo va ɖo la, wova kpɔ ame siwo dze afɔku la eye wotsi dzoa. Wokpɔ abi siwo Serge xɔ kple ale si eƒe asiwo fiãe la gbɔ nɛ. Esi Serge gayi ɖaɖo woƒe ʋu be yeadze takpekpemɔ la, ame geɖewo ƒu du yi egbɔ ɖada akpe nɛ kakaka.\nEdzɔ dzi na Serge ŋutɔ be yete ŋu xɔ na ame mawo. “Mekpɔe be agba le dzinye le Yehowa, nye Mawu la ŋkume be maɖe ame mawo ƒe agbe. Nu si na nye dzidzemee nye be mete ŋu kpe asi ɖe eŋu míeɖe ame mawo ƒe agbe.”\nƉoe Ɖe Amewo Ɖoe Ɖe Amewo Dzotsila Si Mele Dɔ Me O Ðe Amewo Ƒe Agbe\nDziɖuɖumegãwo De Bubu Ŋutsu Aɖe Kple Via Ŋutsu Ŋu Le Esi Woɖe Ame Etɔ̃ Aɖewo Tso Ʋu Bidzo Me Ta


Nyaɖeɖefia 2 | Biblia Le Internet Dzi | Xexe Yeye Gɔmeɖeɖe\n2 “Ŋlɔ ɖo ɖe hame si le Efeso+ la ƒe dɔla+ be: Nya siwo ame si lé ɣletivi adreawo ɖe eƒe nuɖusi, eye wòzɔna le sikakaɖiti adreawo domee la, gblɔe nye esi:+ 2 ‘Menya wò dɔwɔwɔwo, wò kutrikuku kple wò dzidodo, eye be màte ŋu aɖe mɔ ɖe ame vɔ̃ɖiwo ŋu o, eye èdo ame siwo gblɔna be apostolowo+ yewonye evɔ womenyee o la kpɔ hekpɔe be aʋatsokalawo wonye. 3 Azɔ hã èle dzi dom, eye nènɔ te ɖe nu geɖewo nu le nye ŋkɔ la ta,+ eye ɖeɖi mete ŋuwò o.+ 4 Ke hã, nya si le asinye ɖe ŋuwòe nye be, ègblẽ lɔlɔ̃ si nɔ asiwò gbã la ɖi. 5 “‘Eya ta ɖo ŋku afi si nège tso la dzi, eye nàtrɔ dzi me,+ eye nàwɔ dɔ siwo nèwɔna tsã la. Ne menye nenema o la, mava gbɔwò, eye maɖe wò akaɖiti+ la ɖa le enɔƒe, negbe ɖe nètrɔ dzi me ko hafi.+ 6 Ke hã, mekpɔ nu nyui sia le ŋuwò be: èlé fu Nikolai ƒe kɔmama la*+ ƒe nuwɔnawo, siwo nye hã melé fui. 7 Ame si to li na la nese nya si gblɔm gbɔgbɔ la le na hameawo:+ Ame si ɖu dzi la,+ maɖe mɔ nɛ wòaɖu agbeti,+ si le Mawu ƒe paradisoa me la ƒe ɖe.’ 8 “Ŋlɔ ɖo ɖe hame si le Smirna la ƒe dɔla be: Nya siwo ‘Gbãtɔ la kple Mlɔetɔ la,’+ ame si ku, eye wògagbɔ agbe la, gblɔe nye esi:+ 9 ‘Menya wò xaxa kple ahedada, gake kesinɔtɔ+ nènye, eye menya ame siwo gblɔna be Yudatɔwo yewonye, evɔ womenyee o, ke boŋ Satana ƒe ƒuƒoƒe me tɔwo wonye la, ƒe busunyagbɔgblɔ.+ 10 Mègavɔ̃ fu siwo nàva kpe kpuie la o.+ Kpɔ ɖa! Abosam ade mia dometɔ aɖewo gaxɔ me bena woado mi akpɔ bliboe, ne miakpɔ xaxa ŋkeke ewo. Wɔ nuteƒe va se ɖe ku me ke, eye mana agbefiakuku wò.+ 11 Ame si to li na la nese+ nya si gblɔm gbɔgbɔ la le na hameawo: Ame si ɖu dzi la,+ ku evelia mawɔ nu vevii o.’+ 12 “Ŋlɔ ɖo ɖe hame si le Pergamo la ƒe dɔla be: Nya siwo ame si si yi ɖaɖɛ nuevee legbe la le la gblɔe nye esi:+ 13 ‘Menya afi si nèle. Eyae nye afi si Satana ƒe fiazikpui le; gake èyi edzi lé nye ŋkɔ me ɖe asi sesĩe,+ ègaxɔ dzinye se kokoko, mègbe nu le gbɔnye+ le Antipa, nye ɖasefo nuteƒewɔla+ si wowu+ le mia gbɔ, afi si Satana le la, ŋɔli gɔ̃ hã o. 14 “‘Ke hã, nya ʋɛ aɖewo le asinye ɖe ŋuwò: eyae nye be ame siwo lé Bileam+ ƒe nufiafia me ɖe asi la le gbɔwò afi ma; ame sia fia Balak+ be wòada nukikli ɖe Israel-viwo ŋgɔ, ne woaɖu nu siwo wotsɔ sa vɔ na trɔ̃wo, eye woaƒo wo ɖokui ɖe gbɔdɔdɔ manɔsenu* me.+ 15 Nenema kee ame siwo lé Nikolai ƒe kɔmama la* ƒe nufiafia me ɖe asi la hã le gbɔwò.+ 16 Eya ta trɔ dzi me. Ne menye nenema o la, megbɔna gbɔwò kaba, eye matsɔ nye numeyi legbe la awɔ aʋa kpli wo.+ 17 “‘Ame si to li na la nese nya si gblɔm gbɔgbɔ la le na hameawo:+ Ame si ɖu dzi la,+ matsɔ mana+ ɣaɣla la ƒe ɖe anae, eye mana kpe ɣi aɖe si dzi woŋlɔ ŋkɔ yeye aɖe ɖo lae; ame aɖeke menya ŋkɔ ma o, negbe ame si xɔe la ko.’ 18 “Ŋlɔ ɖo ɖe hame si le Tiatira+ la ƒe dɔla be: Nya siwo Mawu ƒe Vi la, ame si ƒe ŋkuwo le abe dzoƒaɖe ene,+ eye eƒe afɔwo le abe akɔbli nyui ene la, gblɔe nye esi:+ 19 ‘Menya wò dɔwɔwɔwo, wò lɔlɔ̃, wò xɔse, wò subɔsubɔdɔ kple wò dzidodo, eye wò dɔwɔwɔ fifitɔwo wu tsãtɔwo. 20 “‘Ke hã, nya si le asinye ɖe ŋuwòe nye be: èɖe mɔ na Izebel,+ nyɔnu ma si yɔa eɖokui nyagblɔɖila, eye wòfiaa nu nye kluviwo heflua wo be woaƒo wo ɖokuiwo ɖe gbɔdɔdɔ manɔsenu*+ me ahaɖu nu siwo wotsɔ sa vɔ na trɔ̃wo. 21 Mena ɣeyiɣii be wòatrɔ dzi me, gake egbe dzimetɔtrɔ tso eƒe gbɔdɔdɔ manɔsenua* me. 22 Kpɔ ɖa! Matsɔe aƒu dɔba dzi kpuie, eye made ame siwo le ahasi wɔm kplii la xaxa gã aɖe me, negbe ɖe wotrɔ dzi me hetrɔ tso eƒe dɔwɔwɔwo me ko hafi. 23 Eye matsɔ dɔvɔ̃ dziŋɔ awu viawo, ale be hameawo katã nanyae be, nyee dzroa dzimesusuwo* kple dziwo me kpɔ, eye maɖo eteƒe na mia dometɔ ɖe sia ɖe ɖe eƒe dɔwɔwɔwo nu.+ 24 “‘Ke hã, mele egblɔm na mi ame mamlɛ siwo le Tiatira, ame siwo katã meléa nufiafia sia me ɖe asi o, ame siwo menya naneke tso nu siwo yɔm wole be “Satana ƒe nu goglowo”+ ŋu o la be: Nyemele agba bubu aɖeke dam ɖe mia dzi o. 25 Ðeko milé nu si le mia si la me ɖe asi goŋgoŋ va se ɖe esime mava.+ 26 Ame si lé nye dɔwɔwɔwo me ɖe asi va se ɖe nuwuwu eye wòɖu dzi la, mana ŋusẽe ɖe dukɔwo dzi,+ 27 eye wòatsɔ gatikplɔ+ akplɔ wo, ale be woagbã gudugudu abe anyinuwo ene, abe ale si ko mexɔ ŋusẽ tso Fofonye gbɔ ene. 28 Eye mana ŋukeɣletivi lae.+ 29 Ame si to li na la nese nya si gblɔm gbɔgbɔ la le na hameawo.’\n^ Alo, “èlé fu Nikolaitɔwo.”\n^ Alo, “lé Nikolaitɔwo.”\n^ Alo, “seselelãme ememetɔwo.” Egɔmeɖeɖe tẽe, “ayikuwo.”


Yordan-tɔsisi La Tsotso | Biblia Me Ŋutinya\nYordan-tɔsisi La Tsotso\nKPƆ ɖa! Israel-viwo le Yordan-tɔsisia tsom! Gake afikae tsi la le? Esi wònye tsi dzana ŋutɔ le ƒea ƒe ɣemaɣi me ta la, tɔ la ɖɔ ŋutɔ aɖabaƒoƒo ʋɛ aɖewo va yi. Gake fifia tsi la katã mie! Eye Israel-viwo le etsom le anyigba ƒuƒui dzi abe alesi wowɔ le Ƒudzĩe la me ene! Afikae tsia katã yi? Na míakpɔe ɖa.\nEsi ɣeyiɣi de be Israel-viwo natso Yordan-tɔsisia la, Yehowa na Yosua gblɔ na ameawo bena: ‘Nunɔlawo nekɔ nubablaɖaka la ne woado ŋgɔ. Ne woƒe afɔ ɖo Yordan-tsia me la, tsi la adzudzɔ sisi.’\nEyata nunɔlawo kɔ nubablaɖaka la hexɔ ŋgɔ na ameawo. Esi woɖo Yordan gbɔ la, nunɔlawo ge ɖe tsi la me. Tsi la le sisim sesĩe ŋutɔ, eye wògoglo hã. Gake esi woƒe afɔ ka tsia teti ko la, tsi la dzudzɔ sisi! Nukunue wònye! Yehowa xe mɔ na tsi la ƒe sisi. Kasia tsi aɖeke megale tɔʋe la me o!\nNunɔla, siwo kɔ nubablaɖaka la, yi ɖe tɔ la ƒe titina. Èkpɔ wo le nɔnɔmetata la mea? Esi wotsi tre ɖe afima la, Israel-viwo katã zɔ tso Yordan-tɔsisi la le anyigba ƒuƒui dzi!\nEsi amesiame tsoe vɔ la, Yehowa na Yosua gblɔ na ŋutsu sesẽ 12 be: ‘Miyi ɖe tɔ la me afisi nunɔlawo tsi tre ɖo kple nubablaɖaka la. Mifɔ kpe 12 miatu ɖe afisi miatsi le zã sia me la. Eye ne mia viwo abia mi etsɔ megbe be nukae kpe siawo fia hã la, miagblɔ na wo be, tsi la dzudzɔ sisi esime Yehowa ƒe nubablaɖaka la tso Yordan. Kpeawo aɖo ŋku nukunu sia dzi na mi!’ Yosua hã tu kpe 12 ɖe afisi nunɔlawo tsi tre ɖo le tɔgoa dzi la.\nMlɔeba la, Yosua gblɔ na nunɔla, siwo kɔ nubablaɖaka la bena: ‘Mido go le Yordan la me.’ Esi wodo teti ko la, tɔ la gadze sisi gɔme ake.


2 Mose 39 | Biblia Le Internet Dzi | Xexe Yeye Gɔmeɖeɖe\n2 Mose 39:1-43\nNunɔla ƒe awu tɔtɔ (1)\nKɔmewu la (2-7)\nAkɔtaɖonu la (8-21)\nAwu ʋlaya si ŋu abɔ mele o (22-26)\nNunɔlawo ƒe awu bubuwo (27-29)\nSikaga falɛ la (30, 31)\nMose lé ŋku ɖe avɔgbadɔ la ŋu (32-43)\n39 Wotsɔ ka blɔtɔ, alẽfuka si wode ama aɖabɛ dzĩtɔe, kple ka dzĩ+ lɔ̃ awuwo nyuie be woatsɔ awɔ subɔsubɔdɔ le kɔkɔeƒe la. Wolɔ̃ Aron+ ƒe awu kɔkɔeawo abe ale si tututu Yehowa de se na Mose ene. 2 Eye wòtsɔ sika, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada lɔ̃ kɔmewu+ la. 3 Woƒo sika gbabɛ eye wodzee lɛlɛlɛ be aɖaŋuvɔlɔ̃lawo natsɔe akpe ɖe ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi ŋu alɔ̃e. 4 Wowɔ abɔtaɖonuwo nɛ, eye wotɔe ɖe eƒe abɔta eveawo dzi. 5 Eye wotsɔ nu mawo ke, siwo nye sikaka, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada lɔ̃ alidziblanu si le kɔmewu la ŋu be woatsɔ ablae;+ wowɔe abe ale si tututu Yehowa de se na Mose ene. 6 Eye wotsɔ sika ɖo to na oniks-kpe eveawo, eye woɖe Israel viwo ƒe ŋkɔwo ɖe wo dzi abe ale si woŋlɔa nu ɖe nutrenu dzi ene.+ 7 Eye wòtsɔ wo ɖo kɔmewu la ƒe abɔtaɖonuawo dzi be woanye ŋkuɖodzikpewo na Israel-viwo,+ abe ale si tututu Yehowa de se na Mose ene. 8 Azɔ etsɔ ka siwo wotsɔ lɔ̃ kɔmewu la ke lɔ̃ akɔtaɖonu+ la aɖaŋutɔe; sika, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada wòtsɔ lɔ̃e.+ 9 Wowɔ akɔtaɖonu la ale be esi woŋe eme ɖe eve la, ele dzogoe ene me, edidi asi ɖeka,* eye wòkeke asi ɖeka. 10 Eye wotsɔ kpe xɔasiwo ɖo eŋu le agbaka ene me. Agbaka gbãtɔ nye rubi, topaz kple emerald. 11 Agbaka evelia nye nofek, safir kple yaspis. 12 Agbaka etɔ̃lia nye lesem,* agat* kple ametist. 13 Eye agbaka enelia nye krisolit, oniks kple yasifi. Wotsɔ sika ɖo to na wo. 14 Kpeawo le Israel viŋutsu wuieveawo ƒe ŋkɔwo nu. Ŋkɔɖelawo ɖe ŋkɔawo ɖe wo dzi, ŋkɔ ɖe sia ɖe le tsitre ɖi na to wuieveawo dometɔ ɖeka. 15 Eyome wotsɔ sika nyuitɔ gbi ka wòle abe kɔsɔkɔsɔ ene ɖe akɔtaɖonu la ŋu.+ 16 Wowɔ sikagɛ ɖe to si woɖo na kpe eveawo la ŋu, eye wogawɔ sikasigɛ eve hetsɔ ɖo akɔtaɖonu la ƒe dzogoe eveawo dzi. 17 Emegbe wotsɔ sikaka eveawo to asigɛ eveawo me le akɔtaɖonu la ƒe dzogoewo dzi. 18 Eye wotsɔ ka eveawo ƒe nugbɔ eveawo to asigɛ eveawo me hetsɔ wo ku kɔmewu la ƒe abɔtaɖonuawo le ŋgɔ. 19 Emegbe wotu sikasigɛ eve bubu tsɔ de akɔtaɖonu la ƒe dzogoe eve mamlɛawo le eƒe akpa si le kɔmewua dzi, le eme gome.+ 20 Azɔ wogatu sikasigɛ eve bubu tsɔ de kɔmewu la ŋgɔ le eƒe abɔtaɖonu eveawo ƒe anyime, wògogo teƒe si wotɔe ɖe kɔmewu la dzi le, le alidziblanu la tame. 21 Eyome wogbi ka blɔtɔ tsɔ to akɔtaɖonu la ƒe asigɛawo me hetsi ɖe kɔmewu la ƒe asigɛawo ŋu, be wòalé akɔtaɖonu la ɖe kɔmewu la dzi le alidziblanu la tame, ale be magaʋã o; wowɔe abe ale si tututu Yehowa de se na Mose ene. 22 Emegbe etsɔ ka blɔtɔ ɖeɖe lɔ̃ awu ʋlaya si ŋu abɔ mele o la.+ 23 Woɖe kɔme na awu ʋlaya si ŋu abɔ mele o la ɖe eƒe titina wòle abe gawu ƒe kɔme ene. Woƒo to na kɔmea va kpe, be wòagavuvu o. 24 Azɔ wotsɔ ka blɔtɔ, alẽfuka si wode ama aɖabɛ dzĩtɔe kple ka dzĩ, siwo wogbi ɖekae la, lɔ̃ yevuboɖawo ɖe awua toga le ete. 25 Wotsɔ sika nyuitɔ wɔ nyawowoewo hã, eye wotsi wo ɖe awu ʋlaya si ŋu abɔ mele o la toga le ete godoo va kpe, le yevuboɖaawo domee; 26 sikanyawowoe ɖeka yevuboɖa ɖeka, sikanyawowoe ɖeka yevuboɖa ɖeka le awu ʋlaya si ŋu abɔ mele o si woado asubɔ la toga, le ete godoo va kpe; wowɔe abe ale si tututu Yehowa de se na Mose ene. 27 Eyome avɔlɔ̃la tsɔ ɖeti ɣi biɖibiɖi lɔ̃ awu ʋlayawo na Aron kple viaŋutsuwo,+ 28 wotsɔ ɖeti ɣi biɖibiɖi lɔ̃ tablanu+ kple atsyɔ̃tablavɔwo,+ eye wotsɔ ɖeti ɣi biɖibiɖi dada lɔ̃ atakpui ɣiwo.*+ 29 Eyome wotsɔ ɖeti ɣi biɖibiɖi, ka blɔtɔ, alẽfuka si wode ama aɖabɛ dzĩtɔe kple ka dzĩ lɔ̃ alidziblanu la; wowɔe abe ale si tututu Yehowa de se na Mose ene. 30 Mlɔeba wotsɔ sika nyuitɔ wɔ ga falɛ keklẽ la, si nye adzɔgbeɖeɖe ƒe dzesi kɔkɔe* la, eye wona ŋkɔɖelawo ɖe nuŋɔŋlɔ ɖe edzi be: “Kɔkɔenyenye nye Yehowa tɔ.”+ 31 Eye wogbi ka blɔtɔ tsɔ lée ɖe tablanu la dzi; wowɔe abe ale si tututu Yehowa de se na Mose ene. 32 Ale wowu avɔgbadɔ si nye takpegbadɔ la ƒe dɔ blibo la katã nu; Israel-viwo wɔe abe ale si tututu Yehowa de se na Mose ene.+ Nenema pɛpɛpɛ wowɔe. 33 Eyome wofɔ avɔgbadɔ+ la ƒe nuwo katã va Mose gbɔ: agbadɔvɔ+ la kple eŋu nuwo katã, eƒe gaviwo,+ eƒe ʋuƒowo,+ eƒe xɔblatiwo,+ eƒe sɔtiwo kple eƒe anyinɔwo;+ 34 agbogbalẽ si wode ama dzĩ+ kple nyogbalẽ siwo woatsɔ agba edzi, xɔmetsovɔ la;+ 35 Ðaseɖiɖiɖaka la, eŋu kpowo+ kple nutunu+ la; 36 kplɔ̃ la, eŋu nuwo+ katã kple ŋkumeɖobolo la; 37 akaɖiti si wotsɔ sika nyuitɔ wɔ kple eƒe akaɖigbɛ+ siwo le agbaka me, eŋu nuwo+ katã kple ami si woade akaɖigbɛ la me;+ 38 sikavɔsamlekpui+ la, ami kɔkɔe+ la, atike ʋeʋĩ+ la, agbadɔ la ƒe mɔnuvɔ+ la; 39 akɔblivɔsamlekpui+ la, eƒe akɔbligaɖɔ la, eŋu kpowo+ kple eŋu nuwo+ katã, ze la kple eƒe zɔ;+ 40 xɔxɔnu la ŋu vɔwo, eƒe kpɔtiwo kple eƒe anyinɔwo,+ xɔxɔnu la ƒe mɔnuvɔ,+ eƒe kawo kple eƒe tsyotiwo,+ kple nu siwo katã woazã le avɔgbadɔ, si nye takpegbadɔ la, me dɔwo wɔwɔ me; 41 awu siwo wolɔ̃ nyuie be woatsɔ awɔ subɔsubɔdɔ le kɔkɔeƒe la, nunɔla Aron+ ƒe awu kɔkɔewo kple viaŋutsuwo ƒe awu siwo woado atsɔ awɔ nunɔladɔwo. 42 Israel-viwo wɔ dɔ blibo la katã abe ale si tututu Yehowa de se na Mose ene.+ 43 Mose lé ŋku ɖe dɔ blibo la ŋu eye wòkpɔe be wowɔe abe ale si tututu Yehowa de see ene; eye Mose yra wo.\n^ Alo, “agbotɛ ɣi si woado ɖe awu te.”\n^ Alo, “ŋgoblanu kɔkɔe.”


Dzosasa Kple Adzewɔwɔ—Ðe Wogble?\nGBE BUBU Abkhaz Afrikaans Albanian Amharic Arabic Argentina Tokunɔgbe Armenian Austria Tokunɔgbe Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Boulou Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Danish Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Franse Futuna (East) Ga Garifuna Georgian Ghana Tokunɔgbe Greece Tokunɔgbe Greek Greenlandic Guarani Guatemala Tokunɔgbe Haitian Creole Hausa Hebrew Hiligaynon Hmong (Ɣi) Hungarian Hungary Tokunɔgbe Iban Iloko Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kinyarwanda Kirghiz Kisi Korean Krio Kwanyama Latvian Lhukonzo Lithuanian Luganda Luo Malagasy Mapudungun Mauritian Creole Mbunda Medumba Mexico Tokunɔgbe Mizo Mozambique Tokunɔgbe Nahuatl (Guerrero) Ndebele (Zimbabwe) Nengone Netherlands Tokunɔgbe New Zealand Tokunɔgbe Nias Niuean Norwegian Nzema Oromo Panama Tokunɔgbe Paraguay Tokunɔgbe Peru Tokunɔgbe Philippines Tokunɔgbe Polish Portugal Tokunɔgbe Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Romany (Northern Greece) Romany (Southern Greece) Runyankore Russia Tokunɔgbe Russian Rutoro Sarnami Serbian Setswana Seychelles Creole Shona Shuar Sidama Sinhala Slovak Slovenian Spain Tokunɔgbe Spanish Swedish Tagalog Tahitian Thai Thailand Tokunɔgbe Tigrinya Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Wallisian Wayuunaiki Wolaita Xhosa Yoruba Zande Zapotec (Lachiguiri) Zulu\nDzosasa Kple Adzewɔwɔ Menyo O\nSatana di be nànye akunyawɔla. Ame geɖe saa vɔ na tɔgbui kukuwo alo gbɔgbɔwo be woakpɔ yewo ta tso dzɔgbevɔ̃e me. Wowɔa nusia elabena wovɔ̃a ŋusẽtɔ siwo le gbɔgbɔxexea me. Wodoa dzosigɛwo kple alɔnugɛwo. Wonoa “atike” alo sia ti siwo wobe dzoka le wo me. Ame aɖewo tsɔa nanewo siwo woxɔ se be ŋusẽ le wo me akpɔ yewo ta la dana ɖe woƒe aƒewo me alo ɖia wo ɖe to me. Ame bubuwo “saa dzo” elabena woxɔ se be ana yewoakpɔ dzidzedze le dɔwɔwɔ, suku dodokpɔwo, alo zɔzɔ do ŋgɔ na srɔ̃ɖeɖe me.\nAmetakpɔnu nyuitɔ kekeake si akpɔ tawò tso Satana si mee nye be nànye Yehowa xɔlɔ̃. Ŋusẽ le Yehowa Mawu kple eƒe dɔlawo ŋu sasasã wu Satana kple eƒe gbɔgbɔ vɔ̃wo. (Yakobo 2:19; Nyaɖeɖefia 12:9) Yehowa di vevie be yeazã yeƒe ŋusẽ akpɔ ye xɔlɔ̃wo ta—amesiwo kuna ɖe eŋu bliboe.—Kronika II, 16:9.\nMawu ƒe Nya gblɔ be: ‘Mègasa dzo o.’ Yehowa tsri dzosasa kple adzewɔwɔ elabena nuwɔna mawo ate ŋu akplɔ ame ade Satana Abosam ƒe ŋusẽ te tẽ.—Mose III, 19:26.


Wozɔ Tɔʋu Me Yi Ðaɖe Gbeƒã Le Dziehe Ƒua Ƒe Ƒukpowo Dzi\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Catalan Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fante Finnish Franse Galician Georgian German Greek Haitian Creole Hausa Hebrew Hiligaynon Hungarian Igbo Indonesian Italian Japanese Kazakh Kinyarwanda Kirghiz Kirundi Kongo Korean Lithuanian Luo Malay Malayalam Mam Nahuatl (Huasteca) Ndebele (Zimbabwe) Ngabere Norwegian Oromo Persian Polish Portuguese Portuguese (Portugal) Punjabi Romanian Russian Serbian Serbian (Roman) Shona Sinhala Slovak Slovenian Spanish Swahili Swedish Tahitian Tajiki Tarascan Telugu Thai Tigrinya Turkish Turkmen Uighur (Cyrillic) Ukrainian Urdu Valencian Vezo Welsh Yoruba Zapotec (Isthmus) Zulu\nWozɔ Atsiaƒu Ƒe Tɔʋu Me Yi Ðaɖe Gbeƒã\nAme siwo ade 300 sɔŋ ye le Dziehe Ƒua ƒe ƒukpo suesue siwo woyɔna be Halligen dzi, le Germany ƒe ɣetoɖoƒe ƒutanuto si nye Schleswig-Holstein gbɔ lɔƒo. Aleke ame mawo wɔna sea Biblia me gbedeasi si Yehowa Ðasefowo ɖea gbeƒãe?—Mateo 24:14.\nÐasefoawo ɖoa tɔdziʋu yia ƒukpo sueawo dometɔ aɖewo dzi. Be woaɖo ame siwo le ƒukpo sue bubuawo dzi gbɔ la, Ðasefowo ƒe ƒuƒoƒo sue aɖe zã mɔnu bubu—wozɔna abe kilometa atɔ̃ ene to atsiaƒua ƒe tɔʋu me. Aleke wote ŋu wɔa esiae?\nƑua Ðɔna Gamiena\nNu si kpena ɖe wo ŋue nye be ƒua ɖɔna gamiena. Dziehe Ƒua ƒe akpa si le Halligen ƒukpoawo ƒe nutowo me la ɖɔna gaƒoƒo ade eye wògamiena gaƒoƒo ade. Ete ŋu miena abe meta etɔ̃ sɔŋ ene. Ne tsia mie la, ƒugɔmenyigbaa ƒe akpa gãtɔ dzena, eye Ðasefoawo te ŋu zɔa afɔ yia ƒukpo suesueawo dometɔ etɔ̃ dzi.\nAleke mɔzɔzɔ sia nɔna? Ulrich, ame si si nuteƒekpɔkpɔ geɖe su le mɔ sia zɔzɔ me eye wòxɔa ŋgɔ na ƒuƒoƒoa gblɔ be: “Exɔa gaƒoƒo eve hafi míeɖoa Halligen ƒukpoawo dometɔ ɖeka dzi. Afɔ ƒuƒlu ko míezɔna zi geɖe. Esiae nye mɔ nyuitɔ kple bɔbɔetɔ wu ne míele tɔʋua me zɔm. Le vuvɔŋɔlia, míedoa afɔkpa glodzowo.”\nWokpɔa nu wɔmoya geɖewo le mɔa dzi. Ulrich gblɔ be: “Àwɔ na wò abe ɣletinyigba bubu aɖe dzie nèle ene. Ƒua gɔme ƒe teƒe aɖewo nye ba sɔŋ, kpewo xɔ teƒe bubuwo hã keŋ, eye atsiaƒumegbewo hã to ɖe teƒe aɖewo. Àkpɔ ƒutaxevi gbogbo aɖewo, agalãwo, kple lã ƒomevi bubuwo.” Ɣeaɖewoɣi la, wotsoa tɔʋu suesue siwo me tsi xa ɖo le teƒe siwo ɖe ʋe, si woyɔna le Germangbe me be Priele.\nAme siwo zɔa mɔ sia la doa go kuxi aɖewo. Ulrich xlɔ̃ nu be: “Ele bɔbɔe be ame nabu, vevietɔ ne afu do ɖe mɔa dzi. Eya ta míezãa taɖoƒefianu kple GPS-mɔfianu, eye míezɔna ɖe game dzi pɛpɛpɛ ale be atsiaƒua nagaɖɔ alé mí o.”\nWole gbeƒã ɖem le Halligen ƒukpo sueawo dometɔ ɖeka dzi\nÐe nu nyuiwo le dodom tso woƒe agbagbadzedzewo mea? Ulrich ƒo nu tso ŋutsu aɖe si xɔ ƒe 90 kple edzivɔ eye wòxlẽa Gbetakpɔxɔ kple Nyɔ! edziedzi ŋu. Egblɔ be: “Gbe ɖeka, esi ɣeyiɣia tsi tre ɖe mía ŋu ta míete ŋu ɖo ŋutsua gbɔ o. Gake kaka míe be míadzoa, ŋutsua le gasɔ dzi va tu mí hebia be: ‘Miele nye Gbetakpɔxɔ nagem egbea oa?’ Alea wòdzɔe be mɔnukpɔkpɔ su mía si míetsɔ ɖe nɛ kple dzidzɔ.”\nSusu vevi etɔ̃ tae míeɖea gbeƒã le xexea me godoo ɖo.\nƉoe Ɖe Amewo Ɖoe Ɖe Amewo Wozɔ Atsiaƒu Ƒe Tɔʋu Me Yi Ðaɖe Gbeƒã\nWotsɔ Biblia Me Gbedeasia Yi Dziehenuto Saɖeagawo Me\nGbeƒãɖeɖe Le Nuto Saɖeaga Me—Australia


Tomemi—Alesi Wòle Vevie na Wòe\nÈBU alesi ame geɖe ƒe agbe anɔ ne tomemi kple nu vovovo siwo wotsɔnɛ wɔnɛ meli o ŋu kpɔa? * Wozãa ami si woɖe tso tomemi me tsɔ dea lɔriwo, gasɔwo, vidzĩtsɔkekewo, kple mɔ̃ bubu siwo ƒe akpa vovovowo trona me be wo me nabɔbɔ. Ami naa mɔ̃ ƒe akpa siwo trona le wo nɔewo ŋu melilia wo nɔewo ŋu xolixoli o eye enaa mɔ̃a ƒe akpa vovovowo megblẽna kaba o. Gake menye dɔ siwo ami wɔna katã koe nye esia o.\nWoɖea mɔ̃memi si yameʋuwo, lɔriwo, kple dzoxɔxɔnamɔ̃wo zãna tsoa tomemi me. Tomemi le nusiwo wotsɔ wɔ atsyɔ̃ɖomi hamehamewo, aŋɔ siwo wosina na xɔ, nuŋlɔtsiwo, atikewo, aɖu siwo wodea nukuwo, kple aŋenu gbogbowo kpakple nu bubu geɖewo la me. Ame geɖe ƒe gbesiagbegbenɔnɔ ato vovo kura tomemi manɔmee. Mewɔ nuku o be numekuku aɖe ɖee fia be tomemi kple nusiwo woɖena tsoa eme “ƒe ŋudɔwɔnuwo asɔ gbɔ sasasã wu nu bubu ɖesiaɖe ƒe ŋudɔwɔnu le xexeame.” Mɔ ka nue míetona kpɔa tomemi? Afikae wòtso? Ɣeyiɣi didi kae ameƒomea le ezãm?\nBiblia gblɔ na mí be ƒe akpe eve kple edzivɔ do ŋgɔ na Kristo la, Noa zɔ ɖe Mawu ƒe mɔfiame dzi kpa aɖakaʋu gã aɖe hezã aŋɔ—si anye nusi woɖe tso tomemi me—tsɔ tree be tsi nagage ɖe eme o. (Mose I, 6:14) Babilontɔwo zãa nu bubu siwo woɖe tso tomemi me le woƒe anyikpe siwo wozãna tsɔ mea dzokpowoe la meme me, Egiptetɔwo zãnɛ le ami sisi na ame kukuwo me, eye blematɔ bubuwo zãnɛ le atikewɔwɔ me.\nAmekae abui be tomenu sia ava zu nu xɔasi ŋutɔ le egbexexea me? Ame aɖeke mate ŋu agbe be egbegbe mɔ̃ɖaŋudɔwɔwɔ ƒe ŋgɔyiyi menɔ te ɖe tomemi dzi o.\nTomemi zazã le akaɖiwo me dzie wòto ami va zu ŋkɔ gã xɔla egbea. Tso keke ƒe alafa 15 lia me la, wozãa ami siwo wokuna le amido maglomaglowo me tsɔ siaa akaɖii le Baku, si nye egbegbe Azerbaijan ƒe fiadu me. Le ƒe 1650 me la, wokua ami le do siwo womeɖe wògoglo fũ o me le Romania, afisi wozãa ami si le abe kerosene ene tsɔ siaa akaɖii le. Kaka ƒe alafa 19 lia nama eme la, dukɔ ma kpakple dukɔ bubu siwo le Ɣedzeƒe Europa nɔ ami kum dzidzedzetɔe.\nLe United States la, akaɖisinu si anyo wu didi tae ŋutsu aɖewo trɔ susu ɖe tomemi ŋu le ƒe 1800-awo me ɖo. Esɔ be ŋutsu siawo ƒo nya ta be be yewoakpɔ kerosene le agbɔsɔsɔ me adzra la, ele be yewoaku ami. Ale wɔ le ƒe 1859 me la, woku do aɖe heke ɖe ami ŋu dzidzedzetɔe le Pennsylvania. Amikudɔ dze egɔme megbemakpɔmakpɔe. Nukae va dzɔ emegbe?\n^ mm. 2 Latingbe mee nya “tomemi” tso eye efia “kpetomemi.” Wozãnɛ na tomenu eve aɖewo siwo ƒe ŋusẽ de wo nɔewo ɖi ge—siwo nye gas si wokuna le tome, si woyɔna hã be methane, kpakple tomemia ŋutɔŋutɔ. Tomenu eve siawo katã toa anyigba ƒe teƒe siwo fe dona ɣeaɖewoɣi wokpɔna. Le ami gome la, ete ŋu nyea tsi lãhɛlãhɛ ƒomevi aɖe alo eƒe nɔnɔme dzena abe tsi toto léɣebia ene, alo nɔna abe aŋɔ yibɔ ene.\nWoɖe tomemi gɔme be “ami toto, si te ŋu léa dzo, si ƒe amadede me aŋutiɖiɖi kple nu yibɔ dze le, si nye gas, tsi, kpakple haidrodzin kple karbɔn babla ƒe tsakatsaka si nye dzɔdzɔmenu si le anyigbaa tome.” “Woate ŋu aɖe nu geɖe tso tomemi me, siwo ƒe ɖee nye gas, petrol, nulolotikewo, kerosene, mɔ̃memi, kple ami siwo wodena mɔ̃ me be eƒe akpa vovovo nabɔbɔ, nusi wotsɔna wɔa bosomikaɖiwɔnu, aŋɔ kple nuzazã bubu geɖe wɔnu siwo woɖena tsoa eme.”—The American Heritage Dictionary of the English Language.\nƉoe Ɖe Amewo Ɖoe Ɖe Amewo Tomemi Alesi Wòle Vevie na Wòe\ng03 11/8 axa 3


1 Samuel 18 | Biblia Le Internet Dzi | Xexe Yeye Gɔmeɖeɖe\nDavid kple Yonatan ƒe xɔlɔ̃dzedze (1-4)\nDavid ƒe aʋadziɖuɖu na Saul ʋã ŋu (5-9)\nSaul te kpɔ be yeawu David (10-19)\nDavid ɖe Saul vinyɔnu Mikal (20-30)\n18 Esi David ƒo nu kple Saul vɔ ko la, David ƒe nu lé dzi na Yonatan,*+ eye Yonatan lɔ̃e abe eɖokui ene.*+ 2 Tso gbe ma gbe dzi la, Saul xɔe eye meɖe mɔ nɛ wògbugbɔ yi fofoa ƒe me o.+ 3 Eye Yonatan kple David bla nu,+ elabena elɔ̃e abe eɖokui ene.*+ 4 Yonatan ɖe eƒe awu ʋlaya si ŋu abɔ mele o tsɔ na David, etsɔ eƒe aʋawu, yi, dati kple eƒe alidziblanu hã nɛ. 5 Eye afi sia afi si Saul dɔ David ɖo la, edzea edzi nɛ.*+ Eya ta Saul tsɔe ɖo aʋawɔlawo nu,+ eye esia nyo dukɔ blibo la kple Saul ƒe subɔviwo hã ŋu. 6 Ne David kple aʋawɔlawo trɔ gbɔna tso Filistitɔwo wuƒe la, nyɔnuwo doa go tso Israel duwo katã me nɔa ha dzim+ nɔa ɣe ɖum eye wotsɔa axatsɛwo+ kple kasaŋkuwo nɔa aseye tsom va kpea fia Saul. 7 Eye nyɔnu siwo nɔa aseye tsom la nɔa ha dzim be: “Saul wu ame akpewo,David ya wu ame akpe ewowo.”+ 8 Esia na dzi ku Saul vevie,+ elabena ha la mevivi enu o, eya ta egblɔ be: “Wotsɔ akpe ewowo na David, ke wotsɔ akpewo na nye ya. Fianyenye la koe susɔ woatsɔ anɛ!”+ 9 Tso gbe ma gbe la, Saul va nɔ susu vɔ̃ bum ɖe David ŋu. 10 Esi ŋu ke la, gbɔgbɔ vɔ̃ɖi aɖe tso Mawu gbɔ va Saul dzi,+ ale be wòle nu wɔm tramatrama* le aƒea me, esime David le kasaŋku ƒom+ abe ale si wòwɔna tsã ene. Saul lé akplɔ ɖe asi,+ 11 kasia Saul da akplɔ+ la hegblɔ be: ‘Matɔ David amimii ɖe gli ŋu!’ ke David de axae zi eve. 12 Eye Saul de asi David vɔvɔ̃ me, elabena Yehowa li kplii,+ ke egblẽ Saul ya ɖi.+ 13 Eya ta Saul ɖe David ɖa le eɖokui ŋu hetsɔe ɖo aʋawɔla akpe ɖeka nu ale be wòkplɔa dukɔ la yia aʋae.*+ 14 Nu sia nu si David wɔna la dzea edzi nɛ,*+ eye Yehowa nɔ kplii.+ 15 Esi Saul kpɔe be nu sia nu dzea edzi nɛ la, evɔ̃e ŋutɔ. 16 Ke Israel kple Yuda blibo la katã lɔ̃ David ƒe nya, elabena enɔa ŋgɔ na wo le woƒe aʋahohowo me. 17 Emegbe Saul gblɔ na David be: “Kpɔ ɖa, vinyenyɔnu tsitsitɔ Merab+ ye nye esi. Matsɔe na wò nàɖe.+ Gake wɔ kalẽ nam, eye nàwɔ Yehowa ƒe aʋawo ko.”+ Ke Saul gblɔ le eɖokui me be: ‘Matsi nye asi me o, ke boŋ netsi Filistitɔwo si me.’+ 18 Ke David gblɔ na Saul be: “Ame kae menye, eye ame kae ƒonyemetɔwo kple fofonye ƒe ƒomea nye le Israel, ne mahayi fia ƒe to nye ge?”+ 19 Ke esi ɣeyiɣi de be woatsɔ Saul vinyɔnu Merab ana David la, wotsɔe na Adriel+ Meholatɔ la xoxo wòɖe. 20 Ke Saul vinyɔnu Mikal+ lɔ̃ David, eye wova gblɔe na Saul, eye nya la dzɔ dzi nɛ. 21 Eye Saul gblɔ be: “Matsɔe nɛ, ne wòazu mɔ̃ nɛ, ale be wòatsi Filistitɔwo si me.”+ Eya ta Saul gblɔ na David zi evelia be: “Àzu tonye* egbea.” 22 Eye Saul de se na eƒe subɔviwo be: “Miɖe kpɔ David ne miagblɔ nɛ be: ‘Kpɔ ɖa! Wò nu nyo fia la ŋu, eye eƒe subɔviwo katã hã lɔ̃ wò. Eya ta lɔ̃ nàzu fia ƒe toyɔvi.’” 23 Esi Saul ƒe subɔviwo va gblɔ nya siawo na David la, David ɖo eŋu be: “Nu tsɛ wònye le mia ŋkume be, nye ame dahe si mele ɖeke me o la, nanye fia ƒe toa?”+ 24 Eye Saul ƒe subɔviwo va gblɔe nɛ be: “Ale kple ale David gblɔ.” 25 Eye Saul gblɔ be: “Ale miagblɔ na David ye nye esi: ‘Fia la mele srɔ̃ɖenu aɖeke dim o,+ ke boŋ Filistitɔwo ƒe aʋanuyi alafa ɖeka,+ ne wòatsɔ abia hlɔ̃ fia ƒe futɔwo.’” Ke tame vɔ̃e Saul ɖo, be yeana David natsi Filistitɔwo si me. 26 Eya ta eƒe subɔviawo va gblɔ nya la na David, eye nya la dze David ŋu be yeanye fia ƒe to.+ Esi ŋkeke si woɖo la mekpɔ de haɖe o la, 27 David kple eƒe amewo yi ɖawu Filistitɔ alafa eve, eye David tsɔ woƒe aʋanuyiawo katã vɛ na fia la, ne wòazu fia ƒe to. Ale Saul tsɔ vianyɔnu Mikal nɛ wòɖe.+ 28 Saul kpɔe dze sii be Yehowa li kple David,+ eye be ye vinyɔnu Mikal hã lɔ̃e.+ 29 Ale Saul gavɔ̃ David ɖe edzi, eye Saul va zu David ƒe futɔ le eƒe agbemeŋkekewo katã me.+ 30 Ɣesiaɣi si Filistitɔwo ƒe amegãwo ho yi aʋa la, David ɖua wo dzi* wu Saul ƒe subɔviwo katã;+ eye eƒe ŋkɔ de du ŋutɔ.+\n^ Alo, “Yonatan ƒe luʋɔ ku ɖe David ƒe luʋɔ ŋu.”\n^ Alo, “elɔ̃e abe eya ŋutɔ ƒe luʋɔ ene.”\n^ Alo, “edzea aɖaŋu.”\n^ Alo, “abe nya gblɔm wòle ɖi ene.”\n^ Egɔmeɖeɖe tẽe, “edzea dukɔ la ŋgɔ yina gagbɔna.”\n^ Alo, “David dze aɖaŋu le nu sia nu si wòwɔna me.”\n^ Alo, “Ànɔ srɔ̃ɖekadodo me kplim.”\n^ Alo, “dzea aɖaŋu.”


Jesus’ Example of Humility | Nufiame\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Myanmar Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Umbundu Venda Vietnamese Waray-Waray Xhosa Zulu\n“Meɖo kpɔɖeŋu ɖi na mi be, ale si tututu mewɔ na mi la, miawo hã miawɔ nenema ke.”—YOH. 13:15.\nAleke Mawu ƒe Vi la bɔbɔ eɖokui le dziƒo hafi va anyigba dzi?\nEsime Yesu nye amegbetɔ la, aleke wòbɔbɔ eɖokuii?\nNu nyui kawoe do tso Yesu ƒe agbenɔnɔ ɖokuibɔbɔtɔe me?\n1, 2. Le Yesu ƒe anyigbadzinɔnɔ ƒe zã mamlɛtɔ me la, nu kae wòfia eƒe apostolowo?\nESIAE nye Yesu ƒe anyigbadzinɔnɔ ƒe zã mamlɛtɔ. Woa kple eƒe apostolowo wole dziƒoxɔ aɖe me le Yerusalem. Esi wole fiẽnu ɖum la, Yesu tso eye wòɖe eƒe awudziwui da ɖi. Etsɔ papahũ sa ɖe ali. Eyome eku tsi ɖe agba gã aɖe me, eye wòde asi nusrɔ̃laawo ƒe afɔwo kɔklɔ me, eye wòtsɔa papahũa tutua wo ŋu. Emegbe la, etsɔ eƒe awudziwui la do. Nu ka tae Yesu wɔ dɔ bɔbɔɖeanyi sia?—Yoh. 13:3-5.\n2 Yesu ŋutɔ ɖe eme esi wògblɔ be: “Mienya nu si mewɔ na mia? . . . Ne nye, togbɔ be menye Aƒetɔ kple Nufiala hã, meklɔ miaƒe afɔwo la, ekema ele na miawo hã be miaklɔ mia nɔewo ƒe afɔwo. Elabena meɖo kpɔɖeŋu ɖi na mi be, ale si tututu mewɔ na mi la, miawo hã miawɔ nenema ke.” (Yoh. 13:12-15) Esi Yesu lɔ̃ wɔ dɔ bɔbɔɖeanyi sia la, eɖo kpɔɖeŋu ɖi na eƒe apostolowo, eye kpɔɖeŋu sia atsi susu me na wo ɖikaa ahade dzi ƒo na wo woabɔbɔ wo ɖokuiwo emegbe.\n3. (a) Aleke Yesu te gbe ɖe ɖokuibɔbɔ ƒe vevienyenye dzi zi gbɔ zi eve sɔŋ? (b) Nu kawo mee míadzro le nyati sia me?\n3 Esime Yesu klɔ afɔ na apostoloawo la, menye emae nye zi gbãtɔ si wòte gbe ɖe ɖokuibɔbɔ ƒe vevienyenye dzi na wo o. Do ŋgɔ na esia esime apostoloawo ɖe hoʋiʋli ƒe gbɔgbɔ fia la, Yesu na ɖevi sue aɖe va tɔ ɖe egbɔ, eye Yesu gblɔ na wo be: “Ame sia ame si xɔa ɖevi sue sia le nye ŋkɔ ta la, exɔa nye hã, eye ame sia ame si xɔam la, exɔa ame si dɔm ɖa la hã. Elabena ame si wɔa eɖokui ame sue le mi katã dome lae nye gã.” (Luka 9:46-48) Emegbe esi Yesu nɔ nu ƒom na Farisitɔ siwo dia ɖoƒe gã nɔnɔ la, egblɔ be: “Ame sia ame si doa eɖokui ɖe dzi la, woabɔbɔe ɖe anyi, eye ame si bɔbɔa eɖokui la, woadoe ɖe dzi.” (Luka 14:11) Eme kɔ ƒãa be Yesu di be ye yomedzelawo nabɔbɔ wo ɖokuiwo, si fia be, woabɔbɔ wo ɖokui ɖe anyi le dzi me eye woaƒo asa na dada kple ɖokuidodoɖedzi ƒe gbɔgbɔ. Mina míadzro ɖokuibɔbɔ ƒe kpɔɖeŋu siwo Yesu ɖo ɖi la me tsitotsito ale be míate ŋu asrɔ̃ eyama. Míakpɔ ale si nɔnɔme nyui sia ɖea vi na ame bubuwo, ke menye na ɖokuibɔbɔlaa ɖeɖe ko o la hã.\n“NYEMESẼ TO O”\n4. Aleke Mawu ƒe Tenuvi la bɔbɔ eɖokui ɖe anyi le dziƒo hafi va anyigba dzi?\n4 Mawu ƒe Tenuvi la bɔbɔa eɖokui hafi va anyigba dzi gɔ̃ hã. Esime Yesu nɔ dziƒo la, enɔ Fofoa ŋu ƒe gbogbo manyaxlẽ aɖewo. Biblia gbalẽ si nye Yesaya ƒo nu tso ƒomedodo kplikplikpli si nɔ Vi la kple Fofoa dome ŋu ale: “Aƒetɔ Yehowa tsɔ nusrɔ̃viwo ƒe aɖe nam, ne manya ale si matsɔ nuƒoƒo akpe ɖe ame siwo ŋu ɖeɖi te la ŋui. Enyɔam ŋdi sia ŋdi, eʋua to nam, ne mase nu abe nusrɔ̃vi ene. Aƒetɔ Yehowa ʋu to nam, nyemesẽ to o, eye nyemede megbe o.” (Yes. 50:4, 5) Mawu ƒe Vi la bɔbɔ eɖokui ɖe anyi eye wòlé to ɖe nu si Yehowa fiae ŋu. Edi vevie helɔ̃ faa be Mawu vavã la nafia nu ye. Tsɔ kpe ɖe eŋu la, Yesu anya lé ŋku ɖe ɖokuibɔbɔ ƒe kpɔɖeŋu si Yehowa ɖo ɖi le nublanuikpɔkpɔ na amegbetɔ nu vɔ̃ mewo me ŋu!\n5. Abe Mixael mawudɔlawo ƒe tatɔ ene la, aleke Yesu ɖo ɖokuibɔbɔ ƒe kpɔɖeŋu ɖi na mí le nuwɔwɔ kple Abosam me?\n5 Menye nuwɔwɔ siwo le dziƒo la dometɔ ɖe sia ɖee wɔ nu abe Mawu ƒe Tenuvi la ene o. Le kpɔɖeŋu me, esi mawudɔla si va zu Satana Abosam la medi be Yehowa nafia nu ye o la, eɖe mɔ nɔnɔme siwo tsi tsitre ɖe ɖokuibɔbɔ ŋu, siwo nye ɖokuiŋudzedze kple dada, kpɔ ŋusẽ ɖe edzi, eye esia wɔe be wòva dze aglã ɖe Yehowa ŋu. Gake Yesu ya medi be ŋusẽ geɖe wu nasu ye si le dziƒo wu esi Mawu na ye la o, eye metee kpɔ be yeazã yeƒe ŋusẽa le mɔ gbegblẽ nu o. Togbɔ be Yesue nye Mixael mawudɔlawo ƒe tatɔ hã la, mewɔ nu wògbɔ eƒe ŋusẽa ŋu esime ‘nya aɖe ɖo woa kple Abosam dome ku ɖe Mose ƒe ŋutilã ŋu’ o. Ke boŋ Mawu ƒe Vi la bɔbɔ eɖokui ɖe anyi eye medo eɖokui ɖe dzi o. Edze eŋu be yeaɖe mɔ Yehowa, xexe bliboa ƒe Ʋɔnudrɔ̃la Gãtɔ la, ŋutɔ nakpɔ nyaa gbɔ le mɔ si wòdi nu kple le Eya ŋutɔ ƒe ɣeyiɣi dzi.—Mixlẽ Yuda 9.\n6. Aleke Yesu bɔbɔ eɖokui esime wòlɔ̃ xɔ dɔ si wode asi nɛ abe Mesia ene la?\n6 Hafi Yesu nava anyigba dzi la, ɖikeke mele eme o be enya nyagblɔɖi siwo ava eme le eƒe anyigbadzigbenɔnɔ me abe Mesia ene la. Eya ta anya nyae do ŋgɔ be yegbɔna nɔnɔme sesẽwo me to ge. Ke hã Yesu lɔ̃ be yeava anyigba dzi ava ku abe Mesia si ŋugbe wodo la ene. Nu ka tae? Esime apostolo Paulo nɔ gbe tem ɖe Mawu ƒe Tenuvi la ƒe ɖokuibɔbɔ dzi la, eŋlɔ bena: “Togbɔ be enɔ Mawu ƒe nɔnɔme me hã la, susu aɖeke meva tame nɛ be yeaʋli ɖoƒe, si nye be ye kple Mawu yewoasɔ o. Ao, ke boŋ eɖi gbɔlo eɖokui, eye wòtsɔ kluvi ƒe nɔnɔme, eye wòva nɔ abe amegbetɔwo ene.”—Flp. 2:6, 7.\nESIME WÒNYE AMEGBETƆ LA, “EBƆBƆ EÐOKUI”\nAleke ɖokuibɔbɔ ƒe kpɔɖeŋu si Yesu ɖo ɖi la ate ŋu aɖe vi na mí?\n7, 8. Mɔ kawo nue Yesu bɔbɔ eɖokui le eƒe ɖevimenɔɣi kple eƒe anyigbadzisubɔsubɔdɔa me le?\n7 Paulo ŋlɔ bena: “Esi [Yesu kpɔ] eɖokui le amegbetɔ ƒe nɔnɔme me la, ebɔbɔ eɖokui, eye eɖo to yi ɖase keke ku me ke, ɛ̃, yi ɖase ku me ke le fuwɔameti ŋu.” (Flp. 2:8) Yesu ɖo ɖokuibɔbɔ ƒe kpɔɖeŋu ɖi na mí tso eƒe ɖevime ke. Togbɔ be dzila madeblibowo—Yosef kple Maria—ye hee hã la, Yesu “yi edzi” bɔbɔ eɖokui “na wo.” (Luka 2:51) Kpɔɖeŋu nyui ka gbegbee nye esi wòɖo ɖi na ɖeviwo! Mawu ayra wo ne wolɔ̃ faa bɔbɔ wo ɖokuiwo na wo dzilawo.\n8 Esi Yesu tsi la, eyi edzi bɔbɔ eɖokui le mɔ geɖe nu. Nu si nɔ vevie nɛ wue nye Yehowa ƒe lɔlɔ̃nu wɔwɔ. (Yoh. 4:34) Le Yesu Kristo ƒe subɔsubɔdɔa wɔwɔ me la, ezã Mawu ƒe ŋkɔ la eye wòkpe ɖe dzi anukwaretɔwo ŋu be Yehowa ƒe amenyenye kple tame si Yehowa ɖo ɖe ameƒomea ŋu la ŋuti sidzedze vavãtɔ su wo si. Yesu nɔ agbe wòwɔ ɖeka kple nu siwo wòfia tso Yehowa ŋu la hã. Le kpɔɖeŋu me, le kpɔɖeŋugbedodoɖaa me la, nya gbãtɔ si Yesu gblɔe nye: “Mía Fofo si le dziƒowo, wò ŋkɔ ŋuti nakɔ.” (Mat. 6:9) Yesu to mɔ sia dzi fia eyomedzelawo be woana Yehowa ƒe ŋkɔa ŋuti kɔkɔ nanye nu vevitɔ na wo. Eya ŋutɔ wɔe nenema. Esia wɔe be le Yesu ƒe anyigbadzisubɔsubɔdɔa ƒe nuwuwu lɔƒo la, ete ŋu gblɔ le gbedodoɖa me na Yehowa be: “Mena [apostoloawo nya] wò ŋkɔ la, eye mana woanyae.” (Yoh. 17:26) Tsɔ kpe ɖe eŋu la, le Yesu ƒe subɔsubɔdɔa katã me la, etsɔ nu siwo wòwɔ le anyigba dzi la ƒe kafukafua na Yehowa.—Yoh. 5:19.\n9. Nya kae Zaxariya gblɔ ɖi ku ɖe Mesia la ŋu, eye aleke nyagblɔɖi sia va eme ɖe Yesu dzi?\n9 Zaxariya gblɔ nya ɖi tso Mesia la ŋu be: “Oo, Zion vinyɔnu, kpɔ dzidzɔ vevie. Oo, Yerusalem vinyɔnu, tso aseye. Kpɔ ɖa! Wò fia gbɔna gbɔwò. Dzɔdzɔetɔ wònye, eye woxɔ nɛ; ebɔbɔa eɖokui, eye wòdo tedzi, si nye tedzinɔ ƒe vi si tsi.” (Zak. 9:9, NW) Nyagblɔɖi sia va eme esime Yesu ge ɖe Yerusalem dua me do ŋgɔ na ƒe 33 M.Ŋ. ƒe Ŋutitotoŋkekenyui la. Ameha la tsɔ woƒe awudziwuiwo kple atilɔwo ɖo ɖe mɔa dzi. Esi wònɔ gegem ɖe dua me la, dua me tɔwo nɔ ɣli dom henɔ dzidzɔ kpɔm. Esime amewo nɔ Yesu kafum abe Fia ene hã gɔ̃ la, ebɔbɔ eɖokui.—Mat. 21:4-11.\n10. Esi Yesu lɔ̃ faa ɖo to yi ɖase ɖe ku me ke la, nu ka dzie wòɖo kpe?\n10 Esime Yesu Kristo nɔ anyigba dzi la, ebɔbɔ eɖokui eye wòɖo to Mawu va se ɖe eƒe ku me le fuwɔameti la ŋuti. Eto esia me ɖee fia ɖikekemanɔmee be amegbetɔwo ate ŋu awɔ nuteƒe na Yehowa le dodokpɔ sesẽtɔ kekeake gɔ̃ hã me. Yesu ɖee fia hã be Satana ka aʋatso esi wògblɔ be ɖokuitɔdidi tae amegbetɔwo subɔa Yehowa ɖo. (Hiob 1:9-11; 2:4) Esi Kristo la ɖo to Fofoa bliboe la, eɖo kpe edzi hã be Yehowae dze aɖu dzi eye wòɖee fia be yeka ɖe edzi be eƒe dziɖuɖue nye nyuitɔ. Ðikeke mele eme o be Yehowa kpɔ dzidzɔ esi wòkpɔ Via bɔbɔɖokui la wòlé nuteƒewɔwɔ me ɖe asi sesĩe.—Mixlẽ Lododowo 27:11.\n11. Mɔnukpɔkpɔ kawoe Yesu Kristo ƒe tafevɔsa la ʋu ɖi na ameƒomea me tɔ siwo xɔ eyama dzi se?\n11 Esi Yesu ku le fuwɔameti la ŋu la, eto esia me xe tafe hã ɖe ameƒomea ta. (Mat. 20:28) Esia na mɔnukpɔkpɔ su amegbetɔ nu vɔ̃ mewo si be woanɔ agbe tegbee eye ewɔ ɖeka kple dzɔdzɔenyenye ƒe nudidiwo hã. Paulo ŋlɔ bena: “Esi wònye vodada ɖekae he fɔbubu vae na ame ƒomeviwo katã ta la, nenema kee nuwɔna dzɔdzɔe ɖekae na wobu ame ƒomeviwo katã be wole dzɔdzɔe hena agbekpɔkpɔ.” (Rom. 5:18) Yesu ƒe ku la ʋu makumakugbenɔnɔ le dziƒo ƒe mɔnukpɔkpɔ ɖi na Kristotɔ siwo wotsɔ gbɔgbɔ si ami na la eye wòʋu agbe mavɔ nɔnɔ le anyigba dzi ƒe mɔnukpɔkpɔ ɖi na ‘alẽ bubuawo.’—Yoh. 10:16; Rom. 8:16, 17.\n“MEBƆBƆ ÐOKUINYE ÐE ANYI LE DZI ME”\n12. Aleke Yesu fa tu hebɔbɔ eɖokui le nuwɔwɔ kple amegbetɔ madeblibowo me?\n12 Yesu kpe ame siwo katã “le dagbadagbam, eye agba le [wo] wum la” be woava ye gbɔ. Egblɔ be: “Mitsɔ nye kɔkuti la ɖo mia ɖokui dzi, eye misrɔ̃ nu tso gbɔnye, elabena ame fafa menye, eye mebɔbɔ ɖokuinye ɖe anyi le dzi me, eye miakpɔ gbɔdzɔe na miaƒe luʋɔwo.” (Mat. 11:28, 29) Nɔnɔme nyui siwo nye ɖokuibɔbɔ kple tufafa ʋã Yesu wòwɔ nu ɖe amegbetɔ madeblibowo ŋu le dɔmenyonyo me ameŋkumemakpɔmakpɔe. Mebia nu geɖe fũu akpa tso eƒe nusrɔ̃lawo si wu nu si woate ŋu awɔ o. Yesu kafua wo hedea dzi ƒo na wo. Mena wose le wo ɖokuiwo me be womenya naneke wɔwɔ o alo asixɔxɔ mele wo ŋu o. Kakaɖedzitɔe la, eƒe nya me mesẽ kpaɖii o, eye meɖua amegã ɖe ame dzi hã o. Ke boŋ ena kakaɖedzi eyomedzelawo be, ne wote va ye gbɔ eye wowɔ yeƒe nufiafiawo dzi la, woakpɔ gbɔdzɔe, elabena yeƒe kɔkuti la tsɔtsɔ le bɔbɔe, eye yeƒe agba la le wodzoe. Ŋutsuwo kple nyɔnuwo, ɖeviwo kple tsitsiawo siaa dina be yewoanɔ Yesu gbɔ.—Mat. 11:30.\nYesu ƒe veveseɖeamenu nye kpɔɖeŋu na mí\n13. Aleke Yesu se veve ɖe ame siwo agbea sesẽ na la nue?\n13 Yesu se veve ɖe Israel vi siwo agbea sesẽ na la nu, eye wòwɔ nu sia nu si wòate ŋui tsɔ kpe ɖe wo ŋu. Le teƒe aɖe si gogo Yerixo la, edo go nubiala ŋkuagbãtɔ aɖe si ŋkɔe nye Bartimeo kple eƒe zɔhɛ ŋkuagbãtɔ bubu aɖe si ŋkɔ womeyɔ o la. Wonɔ ɣli dom nɔ Yesu biam be wòakpe ɖe yewo ŋu, gake ameha la blu ɖe wo ta be woazi ɖoɖoe. Ele bɔbɔe ŋutɔ be Yesu naɖe kɔ ɖa le ŋkuagbãtɔawo ŋu, gake mewɔe nenema o. Ke boŋ Yesu bia be woakplɔ wo vae na ye, eye esi woƒe nu wɔ nublanui nɛ ta la, ena woƒe ŋkuwo ʋu. Ɛ̃, Yesu srɔ̃ Fofoa, Yehowa, le nuwɔwɔ ɖokuibɔbɔtɔe kple nublanuikpɔkpɔ na amegbetɔ nu vɔ̃ wɔlawo me.—Mat. 20:29-34; Marko 10:46-52.\n“AME SIA AME SI BƆBƆA EÐOKUI LA, WOADOE ÐE DZI”\n14. Nu nyui kawoe do tso Yesu ƒe ɖokuibɔbɔ me?\n14 Yesu Kristo ƒe agbenɔnɔ ɖokuibɔbɔtɔe la he dzidzɔ kple yayrawo vae na ame geɖe. Yehowa kpɔ dzidzɔ esi wòkpɔ Via lɔlɔ̃a wòwɔ Eƒe lɔlɔ̃nu ɖokuibɔbɔtɔe. Ale si Yesu fa tu hebɔbɔ eɖokui ɖe anyi le dzi me la na apostoloawo kple nusrɔ̃laawo kpɔ gbɔdzɔe le egbɔ. Kpɔɖeŋu siwo wòɖo ɖi, eƒe nufiafiawo, kple eƒe kafukafunya viviawo ʋã wo wowɔ gbɔgbɔmeŋgɔyiyi. Yesu ƒe ɖokuibɔbɔ la ɖe vi na ame tsɛwo hã, elabena ekpe ɖe wo ŋu, efia nu wo, eye wòde dzi ƒo na wo. Le nyateƒe me la, le Yesu ƒe tafevɔsaa ta la, yayra mavɔwo asu ame siwo katã xɔ eyama dzi se la si.\n15. Esi Yesu bɔbɔ eɖokui la, aleke wòɖe vi nɛ?\n15 Ke Yesu ya ɖe? Ðe eƒe ɖokuibɔbɔa ɖe vi nɛa? Ɛ̃, eɖe vi nɛ, elabena egblɔ na eƒe nusrɔ̃lawo be: “Ame sia ame si bɔbɔa eɖokui la, woadoe ɖe dzi.” (Mat. 23:12) Nya mawo va eme na eya ŋutɔ hã. Paulo ɖe eme be: “Mawu [do Yesu] ɖe dzi wòle nɔƒe kɔkɔ aɖe, eye wòlɔ̃ faa tsɔ ŋkɔ si ƒo ŋkɔ bubu ɖe sia ɖe ta la nɛ, bene ame siwo le dziƒo kple ame siwo le anyigba dzi kpakple ame siwo le anyigba te la nadze klo le Yesu ƒe ŋkɔ me, eye aɖe sia aɖe naʋu eme be Yesu Kristoe nye Aƒetɔ la, hena Mawu Fofo la ƒe kafukafu.” Esi Yesu bɔbɔ eɖokui le anyigba dzi hewɔ nuteƒe ta la, Yehowa Mawu do Vi la ɖe dzi, ena ŋusẽe ɖe nuwɔwɔ siwo le dziƒo kple esiwo le anyigba dzi la dzi.—Flp. 2:9-11.\nYESU ‘AHO AYI LE NYATEƑE KPLE ÐOKUIBƆBƆ TA’\n16. Nu kae ɖee fia be Mawu ƒe Vi la ayi edzi abɔbɔ eɖokui le eƒe dɔwɔna ɖe sia ɖe me?\n16 Mawu ƒe Vi la ayi edzi abɔbɔ eɖokui le eƒe dɔwɔna ɖe sia ɖe me. Esi hakpalaa nɔ nya gblɔm ɖi tso ale si Yesu si woɖo Fiae le dziƒo atso ɖe Mawu ƒe futɔwo ŋui ŋu la, egblɔ be: “[Àho ayi] aɖaɖu dzi le wò atsyɔ̃ me; Ho yi le nyateƒe kple ɖokuibɔbɔ kpakple dzɔdzɔenyenye ta.” (Ps. 45:4, NW) Yesu Kristo aho ahaʋli nyateƒe kple dzɔdzɔenyenye kpakple ɖokuibɔbɔ ta le Harmagedon me. Eye nu kae adzɔ le eƒe Ƒe Akpe Ðeka Dziɖuɖua ƒe nuwuwu ne Mesia Fia la “[ɖe] dziɖuɖuwo katã kple amegãnyenye katã” ɖa vɔ megbe? Ðe wòabɔbɔ eɖokuia? Ɛ̃, elabena ‘atsɔ fiaɖuƒe la ade asi na eƒe Mawu, si nye Fofoa.’—Mixlẽ 1 Korintotɔwo 15:24-28.\n17, 18. (a) Nu ka tae wòle vevie be Yehowa subɔlawo nasrɔ̃ ɖokuibɔbɔ ƒe kpɔɖeŋu si Yesu ɖo ɖi la? (b) Nu kawo mee míadzro le nyati si kplɔe ɖo me?\n17 Ke míawo ya ɖe? Ðe míasrɔ̃ ɖokuibɔbɔ ƒe kpɔɖeŋu si Yesu ɖo ɖi la? Nu kae adzɔ ɖe mía dzi ne Fia Yesu Kristo va ʋɔnu drɔ̃ ge le Harmagedon me? Susu si tae wòho ɖo la ɖee fia be ɖokuibɔbɔlawo kple ame dzɔdzɔewo koe wòaxɔ ɖe agbe. Ekema ele vevie be míabɔbɔ mía ɖokuiwo ne míedi be míatsi agbe. Gawu la, abe ale si Yesu Kristo ƒe ɖokuibɔbɔ ɖe vi na eya ŋutɔ kple ame bubuwo ene la, ne míawo hã míebɔbɔa mía ɖokui la, aɖe vi le mɔ vovovowo nu.\n18 Nu kae ate ŋu akpe ɖe mía ŋu míasrɔ̃ ɖokuibɔbɔ ƒe kpɔɖeŋu si Yesu ɖo ɖi na mí? Aleke míate ŋu aku kutri abɔbɔ mía ɖokui, togbɔ be míado go kuxi geɖewo hã? Míadzro nyabiase siawo me le nyati si kplɔe ɖo me.


Yakob Kple Rahel | Biblia Me Ŋutinya\nYakob Dzo Yi Haran\nÈNYA ŋutsu, siwo Yakob le nu ƒom na la? Yakob do go wo le vudo aɖe to esi wòzɔ mɔ ŋkeke geɖe megbe. Wole woƒe alẽwo kplɔm. Yakob bia wo be: ‘Afikae mietso?’\nWoɖo ŋu bena: ‘Xaran.’\nYakob bia be: ‘Mienya Laban mahã?’\nWoɖo ŋu bena: ‘Ẽ, kpɔ ɖa, vianyɔnu Raxel ye ma gbɔna kple fofoa ƒe alẽwo.’ Èkpɔ Raxel le adzɔge gbɔna ɖa?\nEsi Yakob kpɔ Raxel kple nyruia Laban ƒe alẽwo la, eyi ɖamli kpe la ɖa le vudoa nu be alẽawo nano tsi. Tete Yakob gbugbɔ nu na Raxel hegblɔ amesi wònye la nɛ. Dzi dzɔ nyɔnuvia ŋutɔ, eye wòƒu du yi aƒeme ɖagblɔe na fofoa Laban.\nLaban kpɔ dzidzɔ be Yakob nanɔ ye gbɔ. Eye esi Yakob bia be yeaɖe Raxel la, edzɔ dzi na Laban. Gake la, ebia tso Yakob si be wòawɔ dɔ le yeƒe agble me ƒe adre ɖe Raxel ta. Esi wònye Yakob lɔ̃ Raxel vevie ta la, ewɔ dɔa. Gake esi srɔ̃ɖeɣia ɖo edzi la, ènya nusi va dzɔa?\nLaban tsɔ vianyɔnu xoxoetɔ Lea boŋ na Yakob ɖe Raxel teƒe. Esi Yakob lɔ̃ be yeasubɔ Laban ƒe adre bubu ta la, Laban hã tsɔ Raxel nɛ be wòaɖe. Le ɣeyiɣi mawo me la, Mawu ɖe mɔ be woaɖe srɔ̃ geɖe. Gake fifia la, Biblia la ɖee fia be ele be ŋutsu naɖe nyɔnu ɖeka ko.\nMose I, 29:1-30.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Setswana Slovak Slovenian Spanish Swahili Swedish Tagalog Thai Turkish Ukrainian\nDɔlékui siwo dzi atikewo megakpɔa ŋusẽ ɖo o va zu ŋɔdzi na xexeame katã. Nukae he nusia vɛ? Nukae nàte ŋu awɔ atsɔ akpɔ mia kple wò ƒomea tae?\nLE October 1997 me la, todɔ aɖe dze Hollie Mullin, amesi nye kwasiɖa etɔ̃ vidzĩ aɖe dzi. Esi dɔa gbe vɔvɔ le ŋkeke ʋɛ aɖewo megbe la, ɖɔkta si nɔ egbɔ kpɔm ŋlɔ egbegbe dɔlékuiwutike ƒomevi aɖe nɛ. Ele be atikea nada dɔa bɔbɔe hafi, gake dɔa mevɔ o. Dɔlélea gahona le atike vovovo siwo wonae vɔ megbe.\nKaka Hollie naxɔ ƒe ɖeka la, wonae dɔlékuiwutike ƒomevi vovovo 17. Emegbe esi wòxɔ ɣleti 21 la, dɔ ma ƒomevi ƒe sesẽtɔ gadze edzi. Mlɔeba, dɔlélea vɔ le atike mamlɛtɔ dodo nɛ to ʋukawo me le ŋkeke 14 megbe.\nNudzɔdzɔ siawo tɔgbe yi edzi le ta kekem le afisiafi eye menye le ɖeviwo kple ame tsitsiwo ɖeɖeko dome o. Dɔléle siwo wotsɔa dɔlékuiwutikewo dana bɔbɔe tsã va na amesiwo xɔ ƒe vovovo va le dɔ dzem fifia eye wole kukum gɔ̃ hã. Ne míagblɔe tututu la, dɔlékui siwo nɔa te ɖe dɔlékuiwutikewo nu zu kuxi\nsesẽ le kɔdzi aɖewo tso ƒe 1950-awo me ke. Emegbe le ƒe 1960-awo kple 1970-awo me la, dɔlékui siawo kaka hege ɖe nutowo me.\nƲɛʋɛʋɛ la, atike ŋuti numekulawo va tɔ asi dɔlékuiwutikewo zazã fũ akpa na amegbetɔwo kple lãwo siaa dzi be eya gbɔ koŋue dɔlékui siwo nɔa te ɖe dɔlékuiwutikewo nu ƒe dzidziɖedzia tso. Atikeŋutinunyala siawo dometɔ ɖeka ɖɔ dɔlékuiwutike mazamazã nyuie le ƒe 1978 me be enye “nusi ŋu womagate ŋu awɔ naneke le o.” Eyata kaka ƒe 1990-awo naɖo la, nyati siwo gbɔna dze le nyadzɔdzɔgbalẽwo me le xexeame godoo: “Dɔlékuimaseatikewo Va Ðo,” “Dɔlékuimaseatikewo Va Xɔ Anyinɔ,” “Dɔdatikevɔ̃ɖiwo—Dɔlékuiwutike Mazamazã Nyuie le Dɔlékuimaseatikewo Dzim.”\nÐe esia nye amiɖeɖe ɖe nyaa? Habɔbɔ nyanyɛ siwo kpɔa lãmesẽnyawo gbɔ ɖo kpe edzi be menye amiɖeɖeɖenyae kura o. Xexeame ƒe Lãmesẽ Habɔbɔ ƒe dɔdzikpɔlagã gblɔ le nyatakaka aɖe si ku ɖe dɔléle siwo dɔlékuiwo hena vɛ ŋu le ƒe 2000 me be: “Ameƒomea dze ŋgɔ kuxi bubu aɖe le ƒe akpe yeyea ƒe gɔmedzedze. Ŋusẽ va le dɔléle siwo wodana bɔbɔe . . . tsã la ŋu ɖom ale gbegbe be dɔlékuiwutikewo megate ŋu le ŋusẽ kpɔm ɖe wo dzi o.”\nAleke gbegbee afɔkua dzi ŋɔe? Lãmesẽ Habɔbɔa ka nya ta be: “[Dɔlékui siwo nɔa te ɖe atikewo nu] ƒe dzidziɖedzi wɔnuku sia va le mɔxenu zum na dɔléle siwo dɔlékuiwo hena vɛ la dada.” Egbea atikeŋunyala geɖe le gbɔgblɔm gɔ̃ hã be ameƒomea gagbugbɔ trɔ yi ɣeyiɣi si me dɔlékuiwutikewo menɔ anyi na dɔlélewo o la me.\nGake aleke wɔ dɔlékui siwo dzi atikewo megakpɔa ŋusẽ ɖo o va le kplamatse dom ŋgɔyiyi deŋgɔ siwo dzɔdzɔmeŋutinunyalawo wɔ? Ðe nane li ame ɖekaɖekawo ate ŋu awɔ atsɔ akpɔ wo ɖokui alo ame bubuwo taa? Eye nukawoe nye egbɔkpɔnu siwo wole mɔ kpɔm na be woatsɔ awɔ avu kple dɔlékui siwo nɔa te ɖe atikewo nui? Nyati siwo gbɔna ana biabia siawo ƒe ŋuɖoɖo aɖewo.\nƉoe Ɖe Amewo Ɖoe Ɖe Amewo Dɔlékui Maseatikewo Aleke Gbegbee Ŋɔdzia Keke Tae?\ng03 11/8 axa 13-14


Hosea 14 | Biblia Le Internet Dzi | Xexe Yeye Gɔmeɖeɖe\nWoƒo koko na wo be woatrɔ ava Yehowa gbɔ (1-3)\nWoatsɔ nuyiwo asa vɔe (2)\nIsrael ƒe nuteƒemawɔmawɔ ɖɔɖɔɖo (4-9)\n14 “Oo Israel, trɔ va Yehowa wò Mawu gbɔ,+Elabena miekli nu le miaƒe vodadawo ta. 2 Mitrɔ va Yehowa gbɔ miava gblɔ nya siawo,Migblɔ nɛ be, ‘Tsɔ miaƒe vodada ke;+ lɔ̃ nàxɔ míaƒe nu nyuiwo,Ekema míawo hã míatsɔ míaƒe nuyi asa vɔe+ abe nyitsuiwo ene.* 3 Asiria maxɔ na mí o.+ Míado sɔwo o.+Eye míagayɔ míaƒe asinudɔwɔwɔwo be, “Mía Mawu!” azɔ o,Elabena wòe kpɔa nublanui na tsyɔ̃eviwo.’+ 4 Mayɔ dɔ woƒe nuteƒemawɔmawɔ la.+ Malɔ̃ wo tso dzi me faa,+Elabena nye dɔmedzoe nu fa ɖe eŋu.+ 5 Manɔ na Israel abe zãmu ene;Aƒo se abe dzogbenya ene,Eye wòato ke abe ati siwo le Lebanon ene. 6 Eƒe alɔwo avu dranyii,Bubu anɔ eŋu abe amiti ene,Eye eƒe ʋeʋẽ lilili anɔ abe Lebanon tɔ ene. 7 Amewo aganɔ eƒe vɔvɔli te. Woaƒã nu, eye woaƒo se abe wainka ene.+ Axɔ ŋkɔ* abe Lebanon ƒe wain ene. 8 Efrayim agblɔ be, ‘Nya kae gale nye kple legbawo dome?’+ Matɔ nɛ, eye nye ŋku anɔ eŋu.+ Manɔ nɛ abe sesewuti dama ene. Dzinyee miakpɔ kutsetse le.” 9 Ame kae nye nunyala? Nese nu siawo gɔme. Ame kae nye aɖaŋudzela? Nedze si nu siawo. Elabena Yehowa ƒe mɔwo dzɔ,+Eye ame dzɔdzɔewoe ato wo dzi;Ke nu tovo wɔlawo adze anyi le wo dzi.\n^ Egɔmeɖeɖe tẽe, “míawo hã míatsɔ míaƒe nuyiwo ƒe nyitsuiwo asa vɔe.”\n^ Egɔmeɖeɖe tẽe, “Woaɖo ŋku edzi.”


Megbɔdzɔ Gake Ŋusẽ Le Ŋunye | Agbemeŋutinya\nGbetakpɔxɔ | March 2014\nGBE BUBU Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malayalam Maltese Marathi Maya Myanmar Nepali Ngabere Norwegian Nyaneka Nzema Ossetian Papiamento (Aruba) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tshiluba Tsonga Turkish Tuvaluan Twi Ukrainian Umbundu Uzbek Venda Vietnamese Xhosa Yoruba Zulu\nMegbɔdzɔ Gake Ŋusẽ Le Ŋunye\nAbe ale si Maite Morlans gblɔe ene\nAme aɖeke makpɔ nye ame beli sia le bunɔkeke me ahasusu be ŋusẽ le ŋunye o, elabena nye kpekpeme nye kilogram 29 pɛ ko. Gake esi nye ametia le gbɔdzɔgbɔdzɔm la, ŋusẽ si le ememe la léam ɖe te. Na maɖe nu si tae togbɔ be menye ame beli hã megblɔ be ŋusẽ le ŋunye la me.\nEsi mexɔ ƒe ene\nNe meɖo ŋku nye ɖevime dzi la, mekpɔnɛ be menye ɖevi si dzi dzɔna ŋutɔ; míenɔ aƒe kotoe aɖe me le kɔƒedu aɖe me le France ƒe anyiehe, afi si dzinyelawo nɔ. Fofonye wɔ segblesegble nam, eye melɔ̃a duƒuƒu le míaƒe abɔ me. Le ƒe 1966 me la, Yehowa Ðasefowo vaa mía ƒe me va dzroa Biblia me kple fofonye gaƒoƒo geɖe. Le ɣleti adre ko megbe la, etso nya me be yeazu Ðasefo. Eteƒe medidi o, danye hã zu Ðasefo, eye wonyim le ƒome si me dzidzɔ le me.\nEsi míetrɔ yi mía de Spain megbe kpuie koe nye kuxiwo dze egɔme. Nye alɔtinuwo kple afɔkɔewo va nɔ veyem vevie. Esi míetsa le ɖɔktawo dzi ƒe eve sɔŋ megbe la, míeva ke ɖe ŋuɖuidɔŋutinunyala bibi aɖe ŋu, eye wògblɔ moveviɖoɖotɔe be, “Etsi megbe akpa.” Tete danye te avifafa. Yevugbe me nya gãgãwo, abe “autoimmune chronic illness” (dɔlélenutsiŋutete ƒe nugbegblẽ le lãmenugbagbeviwo ŋu) kple “juvenile polyarthritis” * (ŋuɖui si ɖea fu na ɖeviwo) ene ko sem menɔ le xɔ fafɛ ma si me fu kpii la me. Togbɔ be ƒe ewo pɛ koe mexɔ eye nyemese nu geɖe gɔme o hã la, mekpɔe be nya vɔ̃ aɖee wòanye.\nÐɔktaa gblɔ be anyo be woakplɔm ayi ɖevi dɔnɔwo dzi kpɔƒe. Esi míeɖo afi ma eye mekpɔe be teƒea nye xɔ aɖe si womeɖo atsyɔ̃ na kura o la, nye nu wɔ nublanui na ɖokuinye. Mía dzi kpɔlawo ƒe asi sẽ ɖe mía dzi: Nyɔnu saɖeagaxɔmenɔlawo kpa ɖa nam eye wodo awu miloo aɖe la nam. Aɖatsi lólo ɖe ŋku dzi nam eye megblɔ le susu me be, ‘Ðe mate ŋu anɔ afi sia?’\nYEHOWA KPE ÐE ŊUNYE\nEsi dzinyelawo fiam be Yehowae wòle be míasubɔ ta la, megbe be nyemakpɔ gome le Katolikotɔwo ƒe subɔsubɔkɔnuwo me le dɔnɔdzikpɔƒea o. Nyɔnu saɖeagaxɔmenɔlawo mete ŋu se nu si tae megbe ɖo la gɔme o. Meɖe kuku na Yehowa be megagblẽm ɖim o, eye le ɣeyiɣi kpui aɖe megbe la, mekpɔe be ele tanye kpɔm. Esia na mese le ɖokuinye me abe ɖe wòkpla asi kɔ nam abe ale si vifofo kplaa asi kɔ na via lɔlɔ̃tɔe ene.\nWoɖe mɔ na dzinyelawo be woava srãm kpɔ le Memleɖagbewo, gake womanɔ anyi wòadidi o. Wotsɔ Biblia-srɔ̃gbalẽwo vɛ nam be manɔ xexlẽm be wòado ŋusẽ nye xɔse. Le ɖoɖoa nu la, womeɖe mɔ be agbalẽ aɖeke nanɔ mí ɖeviawo si o, ke hã, mía dzi kpɔlawo ɖe mɔ na nye ya be agbalẽwo kple Biblia, si mexlẽna gbe sia gbe la, nanɔ asinye. Meɖoa dze tso mɔkpɔkpɔ si le asinye be mava nɔ agbe tegbee le Paradiso me le anyigba dzi, afi si ame aɖeke magadze dɔ le o, la ŋu na mía tɔ nyɔnuviawo. (Nyaɖeɖefia 21:3, 4) Togbɔ be meléa blanui eye metsia akogo ɣeaɖewoɣi hã la, edzɔ dzi nam be nye xɔse nɔ sesẽm ɖe edzi eye meva ɖoa ŋu ɖe Yehowa ŋu geɖe wu.\nƔleti ade sɔŋ megbe la, ɖɔktawo ɖe asi le ŋunye be matrɔ ayi aƒe me. Nye dɔlélea mevɔ ya o, ke hã dzi dzɔm ŋutɔ be megbɔ va dzinyelawo gbɔ. Nye ƒunukpeƒeewo gava gblẽ ɖe edzi, eye esia na mese veve ale gbegbe. Megbɔdzɔ ŋutɔ esi meɖo nye ƒewuiwo me. Ke hã, mexɔ nyɔnyrɔ esi mexɔ ƒe 14, eye meɖoe kplikpaa be masubɔ Fofonye si le dziƒo la kple nye ŋutete katã. Gake ɣeaɖewoɣi la, mesena le ɖokuinye me be egblẽm ɖi. Medoa gbe ɖa gblɔna be: “Nu ka tae nyee anɔ fu sia kpem? Meɖe kuku da gbe le ŋunye dzro. Mèle fu siwo kpem mele la kpɔm oa?”\nNuwo menɔ bɔbɔe nam kura le nye sɔhɛme o. Eva hiã be malɔ̃ ɖe edzi be dɔ si lém mele la mele vɔvɔ ge o. Ðeko metsɔ ɖokuinye nɔa sɔsɔm kple xɔ̃nyewo—wole lãmesẽ nyui me eye ŋusẽ le wo ŋu. Ewɔ nam be nyemele ɖeke me o; esia wɔe be meɖea ɖokuinye ɖe aga. Ke hã, ƒonyemetɔwo kple xɔ̃nyewo dea dzi ƒo nam. Meɖoa ŋku xɔ̃nye Alicia si tsi wum ƒe 20 la dzi kple dzidzɔ, elabena xɔlɔ̃ nyui aɖee wònye nam. Ekpe ɖe ŋunye be maganɔ nye dɔlélea ŋu bum fũu akpa o, eye be matsɔ ɖe le eme na ame bubuwo tsɔ wu be manɔ nye kuxiwo ŋu bum atraɖii.\nMETI NU SIWO ANA TAÐODZINU NANƆ NYE AGBEA ŊU YOME\nEsi mexɔ ƒe 18 la, dɔa ho nam vevie, si wɔe be Kristotɔwo ƒe kpekpewo dede gɔ̃ hã nana ɖeɖi tea ŋunye belibeli. Ke hã mewɔa “vovoɣi” si su asinye la ŋu dɔ tsɔ srɔ̃a Biblia nyuie. Biblia gbalẽ siwo nye Hiob kple Psalmowo kpe ɖe ŋunye mese egɔme be mía kple Yehowa Mawu dome ƒomedodo nɔa vevie nɛ wu míaƒe lãmesẽnyawo ko. Gbedodoɖa edziedzi wɔe be “ŋusẽ si gbɔ dzɔdzɔmetɔ ŋu” kple “Mawu ƒe ŋutifafa, si ƒoa susu ɖe sia ɖe ta” la su asinye.—2 Korintotɔwo 4:7; Filipitɔwo 4:6, 7.\nEsi mexɔ ƒe 22 la, meva kpɔe be matsi bunɔkeke me le nye agbemeŋkeke susɔeawo me. Metsi dzi be amewo ava ɖe susu ɖa le ame si menye la dzi ahanɔ kpɔyem ko abe dɔnɔ si le bunɔkeke me ene. Gake bunɔkekea va de dzinye le go bubuwo me eye wòɖe vi nam wu ale si mesusui. Xɔ̃nye aɖe si ŋkɔe nye Isabel do susua ɖa be yeakpe ɖe ŋunye matsɔ gaƒoƒo 60 aɖe gbeƒã nya nyuia na amewo le dzinu aɖe me.\nGbã la, mesusui be manya wɔ nam kura o. Gake medo gbe ɖa na Yehowa be wòakpe ɖe ŋunye, eye le nye ƒometɔwo kple xɔlɔ̃wo ƒe kpekpeɖeŋu me la, mete ŋu wɔe. Ðeko dzinu ma, si me mewɔ dɔ geɖe le la, va yi kabakaba eye mekpɔe be mete ŋu ɖu nye vɔvɔ̃ kple ŋukpea dzi. Mese vivi na dɔa ale gbegbe be, le ƒe 1996 me la, metso nya me be manye gbesiagbe mɔɖela, si fia be matsɔ gaƒoƒo 90 anɔ nya nyui gbɔgblɔ dɔa wɔm dzinu sia dzinu. Esia nye nyametsotso nyuitɔ siwo mewɔ kpɔ la dometɔ ɖeka, ena mete ɖe Mawu ŋu kplikplikpli wu eye wòde nye lãmesẽ dzi gɔ̃ hã. Nya nyui gbɔgblɔ dɔa na meʋu nye xɔse me na ame geɖe eye mekpe ɖe ame aɖewo ŋu wova zu Mawu xɔlɔ̃wo.\nYEHOWA LÉM ÐE TE\nLe ƒe 2001 ƒe dzomeŋɔli me la, mekpɔ ʋufɔku sesẽ aɖe eye nye afɔwo kple evea siaa ŋe. Esi menɔ dɔbadzi le kɔ aɖe dzi henɔ veve sem helĩhelĩ la, meƒo koko na Yehowa le dzi me be: “Yehowa, meɖe kuku, mègagblẽm ɖi o!” Ɣemaɣi tututu la, nyɔnu si mlɔ aba si le nye axadzi dzi la biam be, “Yehowa Ðasefoe nènyea?” Ŋusẽ menɔ ŋunye kaka mayi nya ŋu ɖo ge nɛ o, eya ta ɖeko melɔ̃ ta. Eye wògblɔ be, “Menya mi nyuie! Mexlẽa miaƒe magazineawo edziedzi.” Nya mawo do ŋusẽm ale gbegbe. Togbɔ be menɔ nɔnɔme wɔnublanui ma me hã la, mete ŋu ɖi ɖase tso Yehowa ŋu. Bubu gã kae nye esi!\nEsi nye lãme sẽ vie la, medi be magblɔ nya nyuia na amewo le kɔa dzi. Menɔ bunɔkeke me, nye afɔ eveawo katã le akalo me, eye danye tutua kekea míeyia amewo gbɔ le kɔdzixɔa me. Gbe sia gbe la, míeyia dɔnɔ aɖewo gbɔ ɖabiaa woƒe fɔfɔ ta se, eye míetsɔa Biblia-srɔ̃gbalẽ aɖewo naa wo. Dɔnɔawo gbɔ yiyi alea tea ɖeɖi ŋunye ale gbegbe, gake Yehowa do ŋusẽm ale si dze.\nMía kple dzinyelawo, le ƒe 2003 me\nLe ƒe ʋɛ siwo va yi me la, nye veveseseawo nu gasẽ ɖe edzi, eye fofonye ƒe ku hã gagbã dzi nam vevie. Gake medzea agbagba dea dzi ƒo na ɖokuinye. Aleke mewɔa esiae? Zi ale si wòanya wɔ nam la, menɔa xɔ̃nyewo kple ƒometɔwo gbɔ, eye esia kpena ɖe ŋunye meɖea susu ɖa le nye kuxiwo ŋu. Eye ne metsi akogo la, mexlẽa nu, mesrɔ̃a Biblia, alo meɖea gbeƒã na amewo to telefon dzi.\nZi geɖe la, memiãa ŋku yia ŋugble me ʋĩi henɔa xexe yeye si ŋugbe Mawu do la kpɔm le susu me ɖaa abe ɖe mele ekpɔm to “fesre” nu ene\nMekpɔa dzidzɔ ɖe nu suesuewo ŋu, le kpɔɖeŋu me, ne ya fafɛ le ƒoƒom ɖe mo nam alo ne mese seƒoƒo ƒe ʋeʋẽ lilili. Medaa akpe na Mawu ɖe nu mawo ta. Nu siwo doa nukokoe na ame hã doa dzidzɔ nam ŋutɔ. Gbe ɖeka esime míenɔ gbeƒã ɖem la, xɔ̃nye si nɔ nye kekea tutum la tɔ be yeade dzesi nane ɖe agbalẽ me. Kasia kekea te zɔzɔ le eɖokui si le esi anyigbaa kɔ kpo vie ta, eye wòzɔ lalala yi ɖalɔ ʋu aɖe si wotɔ ɖi. Mí ame evea siaa ƒe mo wɔ yaa, gake esi míekpɔe be afɔku aɖeke medzɔ o la, enumake míede asi nukoko me eteƒe mekɔ o.\nNu geɖe li nyemate ŋu awɔ fifia o. Meyɔa wo be nye didi siwo meva eme haɖe o. Zi geɖe la, memiãa ŋku yia ŋugble me ʋĩi henɔa xexe yeye si ŋugbe Mawu do la kpɔm le susu me ɖaa abe ɖe mele ekpɔm to “fesre” nu ene. (2 Petro 3:13) Mekpɔa ɖokuinye le afi ma be mele lãmesẽ me, le tsa ɖim hele vivi sem na agbea ale si dze. Fia David ƒe nya siwo nye, “Kpɔ mɔ na Yehowa, sẽ ŋu, eye nàlé dzi ɖe ƒo!” la doa dzidzɔ nam ŋutɔ. (Psalmo 27:14) Togbɔ be mele gbɔdzɔgbɔdzɔm ɖe edzi le ŋutilã me hã la, Yehowa doa ŋusẽm le ememe. Ɛ̃, togbɔ be mele gbɔdzɔgbɔdzɔm hã la, ŋusẽ gale ŋunye ɖom.\n^ mm. 6 Ŋuɖui si nye juvenile polyarthritis la nye ŋuɖui si ɖea fu na ɖeviwo la ƒomevi aɖe. Enana lãmenugbagbevi siwo kpɔa míaƒe lãmesẽ ta la ŋutɔ gblẽa nu le ŋutilãmenugbagbevi nyuiwo ŋu, eye wònana ƒunukpeƒeewo tena heɖua ame vevie.\nTenɔnɔ Ðe Nɔnɔme Sesẽwo Nu Yehowa Ðasefowo Ƒe Nuteƒekpɔkpɔwo Ŋutilãmelãmesẽ Kple Susumelãmesẽ Ŋutifafa Kple Dzidzɔkpɔkpɔ\nNYATI SI LE AKPAA DZI Nu Tɔxɛ Si Mawu Wɔ Na Wò\nNYATI SI LE AKPAA DZI Wɔna Aɖe Si Mele Be Wòato Ŋuwò O\nAGBEMEŊUTINYA Megbɔdzɔ Gake Ŋusẽ Le Ŋunye\nÐe Mawu Da Asi Ðe Xɔsetsakatsaka Dzia?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ March 2014 | Nu Tɔxɛ Si Mawu Wɔ Na Wò\nMarch 2014 | Nu Tɔxɛ Si Mawu Wɔ Na Wò\nGBETAKPƆXƆ March 2014 | Nu Tɔxɛ Si Mawu Wɔ Na Wò


14 Xexemenunya mekuna ɖe Yehowa ƒe se dzɔdzɔeawo ŋu o eye etsia tsitre ɖe wo ŋu gɔ̃ hã. Xexemenunya medea dzi ƒo na amewo be woatu Mawu ƒe gbɔgbɔa ƒe kutsetsea ɖo o, ke boŋ, ‘ŋutilã ƒe dɔwɔwɔwoe’ wòdona ɖe ŋgɔ. (Gal. 5:19-23) Xexemenunya dea dada kple ɖokuidodoɖedzi ƒe dzi ƒo, eye nu si dona tso emee nye be, amewo va zua “ɖokuilɔ̃lawo.” (2 Tim. 3:2-4) Nɔnɔme gbegblẽ siawo tsi tsitre ɖe nɔnɔme nyui siwo nye tufafa kple ɖokuibɔbɔ, siwo Mawu di be yeƒe subɔlawo natu ɖo, la ŋu. (2 Sam. 22:28) Kristotɔ siwo de yunivɛsiti la va bua nuwo ŋu abe xexea me tɔwo ene, ke menye abe ale si Mawu bua nuwo ŋui ene o. Na míadzro nu si ate ŋu adzɔ ɖe wo dzi la ƒe kpɔɖeŋu ɖeka pɛ ko me kpɔ.


GBE BUBU Amharic Armenian (West) Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Danish Dutch Eŋlisi Eʋegbe Ga German Hiligaynon Hungarian Igbo Indonesian Italian Latvian Lithuanian Malagasy Mizo Moore Myanmar Norwegian Ossetian Persian Polish Portuguese Romanian Sepedi Setswana Slovak Slovenian Spanish Sranantongo Swahili Tsonga Turkish Ukrainian Urdu\nBIBLIA gblɔe ɖi be Mawu Fiaɖuƒea ahe ŋutifafa kple dzidzɔkpɔkpɔ mavɔ ava anyigba dzi. (Daniel 2:44) Le Mía Fofo Si Le Dziƒo alo, Aƒetɔ Ƒe Gbedodoɖaa, me la, Yesu fia eƒe nusrɔ̃lawo be woado gbe ɖa be: “Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” (Mateo 6:10) Le Yesu ƒe nyagblɔɖi ɖedzesi si amewo nya nyuie, si wògblɔ na eƒe nusrɔ̃lawo le Amitoa dzi me la, egblɔ nudzɔdzɔ kple nɔnɔme aɖewo koŋ siwo ava eme teti do ŋgɔ na Fiaɖuƒe ma ƒe vava la ŋu nya ɖi. Nu siawo katã ƒo ƒu nye dzesi aɖe si dzi anukwaretɔ siwo katã léa ŋku ɖe nu ŋu la akpɔ adze sii kɔtɛ. Dzesi ma ƒe akpa vovovo siwo gbɔna la kawo me vava teƒee wò ŋutɔ nèkpɔ?\nDukɔwo Dome Ʋawo. Yesu gblɔ ɖi be: “Dukɔ atsi tsitre ɖe dukɔ ŋu, eye fiaɖuƒe ɖe fiaɖuƒe ŋu.” (Mateo 24:7) Do ŋgɔ na xexemeʋa gbãtɔ ƒe dzɔdzɔ le ƒe 1914 me la, aʋawɔwɔwo mekekea ta boo o. Gake Xexemeʋa I ya keke ta ɖo anyigba la ƒe akpa gã aɖe dzi, eye wòna aʋawɔnu dziŋɔ siwo ameƒomea mekpɔ kpɔ o la wɔwɔ dzi ɖe edzi kabakaba hã. Le kpɔɖeŋu me, wotsɔ yameʋu siwo woto vae teti ɣemaɣi la nɔ bɔmbwo dudum ɖe dumevi dzrowo dzi. Aʋawɔnuwo wɔwɔ le agbɔsɔsɔme na amewuwu le aʋaa me dzi ɖe edzi wu ale si wobui ɣemaɣi be ate ŋu adzɔ, eye asrafo siwo ade miliɔn 65, siwo woɖo ɖe aʋagbedzi la, dometɔ siwo wu afã ku alo xɔ abi. Ke hã, le ƒe alafa 20 lia me, esime ƒeawo va nɔ yiyim la, amewuwua gava do gã ɖe edzi. Le ŋutinyaŋlɔla aɖe ƒe nya nu la, míate ŋu anya asrafo kple dumevi dzro siwo ku le Xexemeʋa II me la “ƒe xexlẽme ŋutɔŋutɔ gbeɖe o.” Eye aʋawɔwɔwo gakpɔtɔ le edzi yim fifia gɔ̃ hã.\nDɔwuame Akeke Ta. Yesu gblɔe ɖi be: “Nuɖuɖu ave.” (Mateo 24:7) Le ƒe 2005 me la, Science magazine ka nya ta be: “Ame miliɔn 854 le xexea me (anɔ abe anyigbadzinɔla 14 le alafa me ene) mekpɔa nu nyui ɖuna gbe aɖeke gbe o, alo womekpɔa nu nyui ɖuna ɣeaɖewoɣi o.” Le ƒe 2007 me la, Dukɔ Ƒoƒuawo ƒe habɔbɔ aɖe ka nya ta be, dukɔ 33 mekpɔa nuɖuɖu si asu na woƒe dukɔmeviwo o. Esi wònye be agblemenukuwo le dzidzim ɖe edzi le xexea me godoo la, ke nu ka tae amewo mekpɔa nu ɖuna o? Susu ɖekae nye be wole anyigba kple nuku siwo woate ŋu azã atsɔ anyi amewoe la zãm tsɔ le mɔmemi boŋ wɔmee. South Africa nyadzɔdzɔgbalẽ si nye The Witness ka nya ta be: “Nuku si gbegbe wotsɔ wɔa mɔmemi ƒe agbɔsɔsɔme si woate ŋu akɔ ɖe ʋu ƒomevi aɖewo me zi ɖeka pɛ la, ate ŋu anyi ame ɖeka hena ƒe ɖeka blibo.” Le dukɔ deŋgɔwo gɔ̃ hã me la, ale si nuɖuɖu ƒe asi le dzi yimee la zii ɖe amewo dzi be woatiae nenye be yewoaɖu fiẽnu loo alo yewoazã ga ma atsɔ axe nu vevi bubuwo ƒe fe, abe atikefe ene.\nAnyigbaʋuʋu Gãwo. Yesu gblɔ be: “Anyigba aʋuʋu ŋutɔ.” (Luka 21:11) Ne ewɔna na wò be anyigbaʋuʋuwo le nu gblẽm le ame geɖe ŋu fifia wu tsã la, ke wò nya le eme. Anyigbaʋuʋuŋutinunyala R. K. Chadha si nye Indiatɔ la gblɔ le ƒe 2007 me be: “Anyigbaʋuʋuwo dzi ɖe edzi le xexea me godoo zi ɖeka.” Eyi edzi be: “Ame aɖeke menya nu si tae o.” Gawu la, ale si amewo le agbɔ sɔm kabakaba ɖe teƒe siwo anyigba ate ŋu aʋuʋu le la na be ame siwo kuna le anyigbaʋuʋuwo me la dzi ɖe edzi. United States ƒe Anyigbaŋutinumekuku Habɔbɔ gblɔ le anyigba si ʋuʋu le India Ƒugã gɔme le ƒe 2004 me kple tsiɖɔɖɔ si wòhe vae ŋu be, ena be ƒe ma nye “esi me amewo ku le wu le anyigbaʋuʋu siwo katã dzɔ le ƒe 500 kloe me la dome” eye wònye “esiwo gblẽ nu le ŋutinya me wu la ƒe evelia.”\nDɔléle Siwo Menya Dana O. Yesu gblɔ ɖi be: “Dɔvɔ̃wo . . . ava.” (Luka 21:11) Le xexea me godoo la, dɔléle xoxowo kple yeyewo le ame geɖe wu dzi dzem, eye atike siwo wokpɔ mɔ be woada dɔawo la mete ŋu le wo dam o. Le kpɔɖeŋu me, dukɔwo ɖo taɖodzinu be yewoaɖe asrãdɔ (atikesi) ɖa, gake ɖeko wodo kpo nu zi gbɔ zi geɖe, esi amegbetɔwo ƒe asi mete ŋu le dɔlélea dzi kpem o ta. Gakpe ɖe eŋu la, dɔléle xoxowo le ame miliɔn geɖewo wum; wo dometɔ ɖekae nye yɔmekpe si hã le ame wum fifia abe AIDS (ɖikanakudɔ) kple dɔléle yeye bubuwo ene. Xexea Me Ƒe Lãmesẽ Habɔbɔ ka nya ta be: “Anyigbadzinɔla ɖeka le etɔ̃ ɖe sia ɖe me xɔ yɔmekpe fifia.” Habɔbɔ sia de dzesii hã be HIV dɔlékuia wɔa akpa aɖe le ale si yɔmekpe le ta kekem le dukɔ geɖewo me la me. Sɛkɛnd ɖe sia ɖe la, ame ɖeka xɔa yɔmekpe, eye sesẽm koe wòle ɖe edzi be woadae kple atike siwo li. New Scientist magazine gblɔ be, le ƒe 2007 me la, wokpɔ yɔmekpedɔ aɖe le dɔnɔ aɖe si le Europa ŋu, eye “yɔmekpetike ɖe sia ɖe si le mía si la mete ŋu kpe edzi o.”\nAgbe Nyui Nɔnɔ Kple Hadomegbenɔnɔ Ƒe Toyiyi. Yesu gblɔ be: “Le sedzimawɔmawɔ ƒe dzidziɖedzi ta la, ame akpa gãtɔ ƒe lɔlɔ̃ ayi to.” (Mateo 24:12) Tsɔ kpe ɖe nya si Yesu gblɔ ɖi ŋu la, apostolo Paulo hã ƒo nu tso hadomegbenɔnɔ kple agbe nyui nɔnɔ ƒe toyiyi ŋu. Eƒo nu tso ‘ŋkeke mamlɛ’ siwo me nɔnɔ asesẽ siwo ava do ŋgɔ teti hafi Mawu Fiaɖuƒea nava he nuɖoanyi sia ava nuwuwui ŋu. Egblɔ be: “Amewo anye ɖokuilɔ̃lawo, galɔ̃lawo, adegbeƒolawo, ɖokuidoɖedzilawo, busunyagblɔlawo, ame maɖoto dzilawo, ame madakpewo, ame mawɔnuteƒewo, ame siwo melɔ̃a ame ƒe nya o, ame siwo melɔ̃na ɖe nya aɖeke dzi o, ameŋugblẽlawo, ame siwo meɖua wo ɖokuiwo dzi o, ame wɔadãwo, ame siwo melɔ̃a nu nyui o, yomemɔfialawo, ame magbɔdziɖiwo, ame siwo doa wo ɖokuiwo ɖe dzi glodzoo, ame siwo lɔ̃a dzidzɔkpɔkpɔ le esi teƒe be woalɔ̃ Mawu, ame siwo si ɖokuitsɔtsɔ na Mawu ƒe nɔnɔme le, gake womenɔa agbe ɖe eƒe ŋusẽ nu o.” (2 Timoteo 3:1-5) Ðe mèkpɔe be amewo le nɔnɔme gbegblẽ mawo ɖem fia fifia wu tsã oa?\nYesu kple Paulo meyɔ ŋutinya me, hadomegbenɔnɔ, kple dunyahehe me nudzɔdzɔ siwo gbɔ xexea me ƒe nɔnɔme siawo atso la katã o. Ke hã, wogblɔ nu siwo teƒe kpɔm míele kple nɔnɔme siwo ɖem amewo le fiafiam egbea la ɖi pɛpɛpɛ. Ke nyagblɔɖi kawoe ku ɖe etsɔme ya ŋu? Yesaya ƒe nyagblɔɖi si me wogblɔ Mesia la ƒe vava ŋu nya le wòva eme pɛpɛpɛ la ƒo nu tso tɔtrɔ dodzidzɔname siwo Mawu Fiaɖuƒea ahe ava anyigba dzi la ŋu. Mina míadzro esiawo me le nyati si kplɔe ɖo me.\n“Dukɔ atsi tsitre ɖe dukɔ ŋu”


Esi Axitofel kpɔ be, womewɔ yeƒe adaŋudede dzi na ve o la, ebla akpa na tedzi, eye wodze mɔ yi eƒe me le wo de. Eye esi wòɖo eƒe me la, ede ka ve na eɖokui, eye wòku, eye woɖii ɖe fofoa ƒe yɔdo me.\n Eyata azɔ fɔbubua ɖeke meli na amesiwo le Kristo Yesu me la o, amesiwo mezɔna le ŋutilã nu o, negbe le Gbɔgbɔ nu Elabena Gbɔgbɔ, si nye agbe, si le Kristo Yesu me la, ƒe se la xam tso nuvɔ̃ kple ku ƒe se la si.\n Tete esi Yuda, amesi fia eyome mɔ, kpɔ bena, wotso kufia nɛ la, evee, eye wògbugbɔ klosalo, blaetɔ̃ la yi na nunɔlagãwo kple amegãwo gblɔ bena: Mewo nuvɔ̃ be, mede ʋu maɖifɔ asi. Ke woawo gblɔ bena: Mía gbɔ nya kae wotsoa? Wò ŋutɔ kpɔ edzi!\n Wodo ɣli, Yehowa see, eye wòɖe wo tso woƒe xaxawo katã me. Yehowa tsɔ ɖe amesiwo ƒe dzi gbã gudugudu le gbɔ, eye wòxɔna na amesiwo ƒe gbɔgbɔ woƒo ƒu anyi.\n Aʋa la nu sẽ ŋutɔ ɖe Saul dzi, eye esi aŋutrɔdalawo va tui la, vɔvɔ̃ ɖoe ŋutɔ le aŋutrɔdalawo ŋu. Eye Saul gblɔ na eƒe adekplɔvi la bena: Di wò yi naƒo ɖem, ne bolotɔ siawo magava ƒo nu ɖem awɔ funyafunyam o! Ke eƒe adekplɔvi la melɔ̃ o, elabena ele vɔvɔ̃m ŋutɔ. Tete Saul tsɔ eƒe yi, eye wòdze enu. Ke esi Saul ƒe adekplɔvi la kpɔ be, eku la, eya hã tso eƒe yi dze enu, eye woku kplii.\n1 Fiawo 16:15-20\n Le Yuda-fia Asa ƒe ƒe blave vɔ adrelia me la Zimri ɖu fia le Tirza ŋkeke adre, le esime dukɔ la ɖe to ɖe Filistitɔwo ƒe Gibeon. Esi dukɔ la se le asaɖa me be, Zimri ɖo gbe ɖi, eye wowu fia la hã la, Israel blibo la tsɔ aʋafia Omri ɖo fia ɖe Israel dzi gbemagbe le asaɖa la me. Tete Omri kple Israel blibo la dzo le Gibeton ŋu, eye wova ɖe to ɖe Tirza. Esi Zimri kpɔ bena, woxɔ dua la, eyi ɖe fia ƒe aƒe ƒe mɔ̃ me, eye wòtɔ dzo fia ƒe xɔ la ɖe eɖokui dzi, eye woku le eƒe nuvɔ̃, siwo wòwɔ la ta; elabena ewɔ nusi nye vɔ̃ le Yehowa ŋku me, eye wòto Yerobeam ƒe ʋe me wɔ eƒe nuvɔ̃, siwo wòwɔ hetsɔ ble Israel de nuvɔ̃ me la. Zimri ŋutinya susɔea kple nugbe, siwo wòɖo la, woŋlɔ wo ɖe Israel-fiawo ƒe ŋutinyagbalẽ me.\n Emegbe Abimelex ho ɖe Tebez ŋu, eye wòɖe to ɖe Tebez hexɔe. Mɔ̃ sesẽa ɖe le dua titina, eye duametɔwo katã, ŋutsuwo kple nyɔnuwo, si yi ɖe afi ma hedo ʋɔ ɖe wo ɖokui nu, eye wode mɔ̃ la tame. Eye Abimelex te ɖe mɔ̃ la ŋu hewɔ aʋa kplii, eye wòva kekeke mɔ̃ la ƒe agbo nu, be yeatɔ dzoe. Tete nyɔnua ɖe tsɔ tevi xlã ɖe la na Abimelex, eye wògbã ta le enu. Enumake wòyɔ eƒe adekplɔvi gblɔ ne bena: Di wò yi, ne natrɔm ɖo, ne womagagblɔ ɖe ŋunye be, nyɔnue wui o! Tete eƒe adekplɔvi da nui wòku. Esi Israeltɔwo kpɔ bena, Abimelex ku la, amesiame gbugbɔ yi aƒe.\n Esi wole dzidzɔ kpɔm la, wogblɔ be: Miɖayɔ Simson vɛ, ne wòado nukokoe na mi! Tete woyi ɖakplɔ Simson tso gaxɔ me vɛ wòle nukokoe dom na wo, eye wokplɔe ɖo sɔti eve domee. Eye Simson gblɔ na ŋutsuvi, si le ekplɔm la bena: Ɖe asi le ŋunye, ne malé sɔti, siwo dzi xɔa nɔ, eye maziɔ ɖe wo ŋu! Ŋutsuwo kple nyɔnuwo yɔ xɔ la taŋtaŋ, eye Filistitowo ƒe amegãwo katã le afima, eye ŋutsuwo kple nyɔnuwo anɔ ame akpe etɔ̃ le dziƒo, amesiwo le Simson ƒe nukokoedoname la kpam. Tete Simson yɔ Yehowa gblɔ bena: Aƒetɔ Yehowa, ɖo ŋku dzinye, eye do ŋusẽm fifia ko, oo Mawu, ne mabia hlɔ̃ Filistitɔwo ɖe nye ŋku eveawo nu! Eye Simson va titinasɔti eveawo, siwo dzi xɔa nɔ, ɖeka ɖe ɖusi, eye evelia ɖe mia, eye wòtutu wo. Eye Simson gblɔ be: Maku kple Filistitɔwo! Eye wòbi eɖokui kple ŋusẽ, tete xɔ la mũ dze amegãwo kple dukɔ blibo la dzi. Ale amesiwo wowu le eƒe kuɣi la, sɔ gbɔ wu amesiwo wòwu le eƒe agbe me.


1 Korintotɔwo 15 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Alur Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgium Franse Tokunɔgbe Belize Kriol Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chol Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Cubeo Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik El Salvador Tokunɔgbe Emberá (Dziehetɔ) Estonian Eŋlisi Eʋegbe Fijian Finnish France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Greece Tokunɔgbe Greek Guahibo Guambiano Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Inga Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Jamaican Creole Japan Tokunɔgbe Japanese Javanese Kabiye Kannada Karen (S'gaw) Kazakh Kenya Tokunɔgbe Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Tokunɔgbe Korean Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Mambwe-Lungu Mapudungun Marathi Marshallese Maya Mexico Tokunɔgbe Mixtec (Guerrero) Moore Mozambique Tokunɔgbe Myanmar Navajo Ndau Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nyaneka Nyungwe Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Russia Tokunɔgbe Russian Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\nKristo ƒe tsitretsitsi la (1-11)\nTsitretsitsia nye xɔse ƒe gɔmeɖoanyi (12-19)\nKristo ƒe tsitretsitsi nye kpeɖodzi (20-34)\nŊutilã si míekpɔna kpakple gbɔgbɔ ŋutilã (35-49)\nMakumaku kple magblemagblẽ (50-57)\nMiwɔ geɖe le Aƒetɔ la ƒe dɔ la me (58)\n15 Ke nɔviwo, mele ŋku ɖom nya nyui si megblɔ na mi,+ si hã miexɔ helé eme ɖe asi sesĩe la dzi na mi. 2 Miakpɔ ɖeɖe hã ne mielé nya nyui si megblɔ na mi la me ɖe asi sesĩe ko, negbe ɖe mieva zu xɔsetɔwo dzodzro. 3 Elabena nu gbãtɔ siwo metsɔ de asi na mi lae nye nu siwo nye hã mexɔ, be Kristo ku ɖe míaƒe nu vɔ̃wo ta le Ŋɔŋlɔawo nu;+ 4 eye woɖii,+ ɛ̃, wofɔe ɖe tsitre+ le ŋkeke etɔ̃a gbe+ le Ŋɔŋlɔawo nu;+ 5 eye eɖe eɖokui fia Kefas,*+ emegbe la, Ame Wuieveawo.+ 6 Le ema megbe la, eɖe eɖokui fia nɔvi siwo wu alafa atɔ̃ zi ɖeka,+ ame siwo dometɔ akpa gãtɔ kpɔtɔ le mía dome, ke wo dometɔ aɖewo hã dɔ alɔ̃ le ku me. 7 Emegbe eɖe eɖokui fia Yakobo,+ eyome eɖe ɖokui fia apostoloawo katã.+ 8 Ke mlɔeba eɖe eɖokui fia nye hã,+ abe ame si ƒe ŋkeke mede hafi wodzii o ene. 9 Nyee nye suetɔ le apostoloawo dome, eye nyemedze woayɔ be apostolo o, elabena meti Mawu ƒe hame la yome.+ 10 Ke le Mawu ƒe amenuveve me la, mezu nu si menye egbea. Eye amenuveve si wòɖe fiam la mezu dzodzro o, ke boŋ medze agbagba geɖe wu wo katã; ke hã menye nyee o, ke boŋ Mawu ƒe amenuveve si li kplim lae. 11 Gake eɖanye nyee o, eɖanye woawoe o, nu siae míeɖea gbeƒãe, eye nu siae na mieva xɔe se. 12 Ke ne wole gbeƒã ɖem be wofɔ Kristo ɖe tsitre tso ame kukuwo dome la,+ aleke wɔ mia dometɔ aɖewo le gbɔgblɔm be ame kukuwo ƒe tsitretsitsi aɖeke meli o? 13 Ne vavãe ame kukuwo ƒe tsitretsitsi aɖeke meli o la, ekema womefɔ Kristo ɖe tsitre o. 14 Ke ne womefɔ Kristo ɖe tsitre o la, ekema míaƒe gbeƒãɖeɖe la nye dzodzro nyateƒe, eye miaƒe xɔse hã nye dzodzro. 15 Azɔ hã, woakpɔ mí be míenye aʋatsoɖasefowo ɖe Mawu ŋu+ elabena míeɖia ɖase tsia tsitre ɖe Mawu ŋuti be efɔ Kristo la ɖe tsitre,+ evɔ ne vavãe womefɔa ame kukuwo ɖe tsitre o la, ekema mefɔe ɖe tsitre hafi o. 16 Elabena ne womafɔ ame kukuwo ɖe tsitre o la, ekema womefɔ Kristo hã ɖe tsitre o. 17 Eye ne womefɔ Kristo ɖe tsitre o la, ekema viɖe aɖeke mele miaƒe xɔse la ŋu o; miegakpɔtɔ le miaƒe nu vɔ̃wo me.+ 18 Ekema ame siwo dɔ alɔ̃ le ku me le Kristo me hã tsrɔ̃.+ 19 Ne agbe sia ɖeɖe ko mee míekpɔ mɔ na Kristo le la, ekema míaƒe nue wɔ nublanui wu. 20 Gake azɔ wofɔ Kristo ɖe tsitre tso ame kukuwo dome, eye wònye ame siwo dɔ alɔ̃ le ku me la ƒe kutsetse gbãtɔ.+ 21 Elabena esi wònye ame dzie ku to va ta la,+ ame kukuwo ƒe tsitretsitsi la hã to ame dzi va.+ 22 Elabena ale si ko amewo katã kuna le Adam me la,+ nenema kee woagbɔ agbe wo katã hã le Kristo me.+ 23 Ke ame sia ame le eƒe ɖoɖo nu: Kristoe nye kutsetse gbãtɔ,+ emegbe la, ame siwo nye Kristo la tɔ le eƒe anyinɔɣi+ la. 24 Azɔ nuwuwu la ava, esime wòatsɔ Fiaɖuƒe la ade asi na eƒe Mawu, si nye Fofoa, ne eɖe dziɖuɖu katã kple amegãnyenye katã kpakple ŋusẽ katã ɖa vɔ.+ 25 Elabena ele be wòaɖu fia va se ɖe esime Mawu natsɔ futɔwo katã ade eƒe afɔ te.+ 26 Futɔ mamlɛtɔ si woaɖe ɖa lae nye ku.+ 27 Elabena Mawu “tsɔ nuwo katã de eƒe afɔ te.”+ Ke esi wògblɔ be ‘wotsɔ nuwo katã de ete’+ la, edze ƒãa be Ame si tsɔ nuwo katã de ete ya mele eme o.+ 28 Ke ne wotsɔ nuwo katã de ete vɔ la, ekema Vi la ŋutɔ hã atsɔ eɖokui ade Ame si tsɔ nuwo katã de ete la te,+ ale be Mawu nanye nuwo katã na ame sia ame.+ 29 Ne menye nenema o la, nu kae ame siwo nyrɔm wole yi ɖe ku me la awɔ?+ Ne womafɔ ame kukuwo ɖe tsitre kura o ɖe, ekema nu ka tae wole wo nyrɔm kple taɖodzinu ma? 30 Nu ka tae míawo hã míeɖoa afɔku me ɣesiaɣi ɖo?+ 31 Medzea ŋgɔ ku gbe sia gbe. Nɔviwo, aseye si metsona le mia ta le mía Aƒetɔ Kristo Yesu me lae metsɔ le kpe ɖom nya sia dzi. 32 Ne mewɔ avu kple lã wɔadãwo le Efeso+ abe ame bubuwo ene ɖe, viɖe kae wònye nam? Ne womafɔ ame kukuwo ɖe tsitre o la, ekema “mina míaɖu nu, eye míano nu, elabena etsɔ míele kuku ge.”+ 33 Migana woaflu mi o. Hadede vɔ̃wo gblẽa nɔnɔme nyuiwo.+ 34 Minyɔ le mia ɖokui me ne miawɔ nu si le dzɔdzɔe, eye miganɔ nu vɔ̃ wɔm o, elabena ame aɖewo medze si Mawu o. Mele egblɔm ale be ŋu nakpe mi. 35 Ke ame aɖe agblɔ be: “Aleke woafɔ ame kukuwo ɖe tsitre? Ɛ̃, ŋutilã ka ƒomevie woatsɔ adoe?”+ 36 Wò, ame masenugɔme! Nu si nèƒãna la megbɔa agbe o, negbe ɖe wòku gbã. 37 Eye nu si nèƒãna la, menye ati si amie tso eme lae nèƒãna o, ke boŋ nuku gbɔlo ko, ate ŋu anye lu alo nuku bubu ɖe sia ɖe; 38 ke Mawu naa nɔnɔmee ale si wòlɔ̃, eye wònaa nukuawo ŋutɔ ƒe nɔnɔme wo dometɔ ɖe sia ɖe. 39 Menye ŋutilãwo katãe nye ŋutilã ɖeka ƒomevi o, ke boŋ amegbetɔwo tɔ li, lãfɔnewo ƒe ŋutilã li, xewo ƒe ŋutilã li eye tɔmelãwo tɔ hã li. 40 Dziƒoŋutilãwo li,+ eye anyigbadziŋutilãwo hã li;+ ke dziƒoŋutilãwo ƒe ŋutikɔkɔe le vovo, eye anyigbadziŋutilãwo hã tɔ le vovo. 41 Ɣe ƒe ŋutikɔkɔe le vovo, ɣleti ƒe ŋutikɔkɔe le vovo,+ eye ɣletiviwo ƒe ŋutikɔkɔe hã le vovo; le nyateƒe me la, ɣletivi ɖe sia ɖe ƒe ŋutikɔkɔe to vovo na nɔvia tɔ. 42 Nenema kee ame kukuwo ƒe tsitretsitsi hã le. Woƒãnɛ* le gbegblẽ me; wofɔnɛ ɖe tsitre le magblemagblẽ me.+ 43 Woƒãnɛ le bubumanɔameŋu me; wofɔnɛ ɖe tsitre le ŋutikɔkɔe me.+ Woƒãnɛ le gbɔdzɔgbɔdzɔ me; wofɔnɛ ɖe tsitre le ŋusẽ me.+ 44 Woƒãa ŋutilã si míekpɔna; wofɔnɛ ɖe tsitre wònyea gbɔgbɔŋutilã. Ne ŋutilã si míekpɔna li la, ekema gbɔgbɔŋutilã hã li. 45 Woŋlɔ ɖi be: “Ame gbãtɔ Adam zu ame* gbagbe.”+ Adam mamlɛtɔ zu gbɔgbɔ+ si naa agbe. 46 Gake menye gbɔgbɔmetɔe gbãtɔ nye o. Ŋutilãmetɔe gbãtɔ nye, eye emegbe gbɔgbɔmetɔ la. 47 Ame gbãtɔ la tso anyigba me, eye anyi wotsɔ mèe;+ ame evelia ya tso dziƒo.+ 48 Ame siwo wowɔ kple anyi la le ko abe ame si wotsɔ anyi mè la ene; eye ame siwo le dziƒo la le ko abe ame si tso dziƒo va la ene.+ 49 Eye ale si ko ame si wotsɔ anyi mè la ƒe nɔnɔme le mía si la,+ nenema kee ame si tso dziƒo va la ƒe nɔnɔme hã anɔ mía si.+ 50 Ke nɔviwo, esia gblɔm mele be, ŋutilã kple ʋu mate ŋu anyi Mawu Fiaɖuƒe la dome o, eye gbegblẽ mate ŋu anyi magblemagblẽ dome o. 51 Kpɔ ɖa! Mele nya ɣaɣla kɔkɔe aɖe gblɔm na mi: Menye mí katãe adɔ alɔ̃ le ku me o, ke boŋ woatrɔ mí katã míaƒe nɔnɔme+ 52 enumake, le aɖabaƒoƒo ɖeka me, le kpẽkuku mamlɛa me. Elabena kpẽ la aɖi,+ eye woafɔ ame kukuwo ɖe tsitre magblemagblẽe, eye woatrɔ míaƒe nɔnɔme. 53 Elabena ele be nu sia, si gblẽna la, nadó magblemagblẽ,+ eye nu sia, si kuna la, nadó makumaku.+ 54 Ke ne nu sia si gblẽna la dó magblemagblẽ, eye nu sia si kuna la dó makumaku la, ekema nya si woŋlɔ ɖi la ava eme be: “Womi ku tegbee.”+ 55 “Ku, wò dziɖuɖu ɖe? Ku, afi kae wò ti si nètsɔ le ame tém la le?”+ 56 Ti si hea ku vanɛ lae nye nu vɔ̃,+ eye nu vɔ̃ ƒe ŋusẽe nye Se la.*+ 57 Ke woada akpe na Mawu be ena dziɖuɖu mí to mía Aƒetɔ Yesu Kristo dzi!+ 58 Eya ta nɔvinye lɔlɔ̃tɔwo, minɔ te sesĩe,+ maʋamaʋã, eye miwɔ geɖe+ le Aƒetɔ la ƒe dɔ la me ɣesiaɣi, elabena mienyae be miaƒe agbagbadzedze le Aƒetɔ la me menye dzodzro o.+\n^ Efia, ŋutilã la.\n^ Alo, “eye Se lae naa ŋusẽ nu vɔ̃.”